जिए भोजपुरी ! बाकिर कइसे? – Anjoria\nपिछला दस साल से भोजपुरी के वेबसाइट चलावत अपना अनुभव से इहे सिखले बानी कि भोजपुरी में वेबसाइट चलावल बहुते मुश्किल काम होला. सबसे पहिले भोजपुरी में वेबसाइट शुरू भइल रहे अँजोरिया. एकरा बाद बहुते वेबसाइट अइलीं स. कुछेक त बहुते मजगर तरीका से निकलली सँ बाकिर गँवे गँवे सभकर उत्साह मधिम होत चल गइल. जब कवनो वेबसाइट शुरु होला त बहुते उछाह रहेला शुरू करेवालन का मन में. सोचेला लोग कि बहुते सफल हो जाई लोग. बाकिर जब पता चलेला कि एकर कवनो व्यावसायिक पक्ष नइखे त फेर धीरे धीरे अलस्त पड़त जाला लोग.\nअब ई अँजोरिया के सौभाग्य कहीं भा दुर्भाग्य बाकिर बिना कवनो संसाधन, बिना कवनो ढाँचा एकरा के अबले चलावत आइल बानी. अब जब जवानी ढलान पर बिया आ रिटायर होखे के उमिर सोझा लउके लागल बा त चिंता होत बा कि कइसे एकरा के सम्हारल जाव. बहुत सोच समुझ के आजु महाशिवरात्रि पर कल्याणकारी शिव से आशीष माँगत एगो दुस्साहस करत बानी. सोचत बानी कि कुछ प्रशिक्षु लोगन के अपना साथे जोड़ीं. आ कुछ अइसन करीं कि भोजपुरी कुछ लोग के जीविका बने लागे. कैच देम यंग का सिद्धांत के पालन करत कालेजिया विद्यार्थियन के एह “जिए भोजपुरी आन्दोलन” से जोड़े के योजना बनावत बानी. नवहियन के कुछ सिखावल आसान होखी, नवहियन के इंटरनेट से यारी दोस्ती होला, आ आवे वाला जमाना नवहियने के बा. दोसरे कालेजिया विद्यार्थियन के कम खरचा पर राखल जा सकेला.\nपहिला चरण में अँजोरिया उत्तरप्रदेश आ बिहार के बाइस गो भोजपुरी भाषी जिला जनपद से शुरूआत करत बिया. एह जिलन के नाम ह “पश्चिम चंपारण, पूर्वी चंपारण, गोपालगंज, सिवान, सारण, भोजपुर, बक्सर, रोहतास, कैमूर, बलिया, देवरिया, मऊ, गाजीपुर, चंदौली, वाराणसी, जौनपुर, आजमगढ़, ,गोरखपुर, कुशीनगर, महाराजगंज, सोनभद्र, आ इलाहाबाद”. हर जगहा से एगो प्रशिक्षु प्रतिनिधि चुनल जाई.\nप्रशिक्षु प्रतिनिधि बने वाला स्नातक कक्षा के मौजूदा विद्यार्थी होखे के चाहीं जे इंटरनेट पर रोजाना एक घंटा दे सके आ अंजोरिया शैली में भोजपुरी लिख सके.\nएह प्रशिक्षु प्रतिनिधियन के सालभर के प्रशिक्षण के दौरान हर महीना डेढ़ हजार रुपिया के मानदेय का अलावे बढ़िया कमीशन दिहल जाई. अगर कुछ कमाए जोग ना कर पइहें तबहियों उनुका के डेढ़ हजार रुपिया के मानदेय साल भर ले दिहल जाई बशर्ते एह बीच उनकर काम संतोषजनक रहे. जिनकर काम संतोषजनक ना रही उनुका के बीचो में हटावल जा सकेला जवन ओही दिन लागू हो जाई जहिया उनुका के खबर भेजल जाई. सालभर प्रशिक्षण लिहला का बाद सफल प्रशिक्षुअन के नियमित वेतन पर नियुक्त कर लिहल जाई.\nसफलता के मापदंड रही प्रशिक्षण का दौरान ओह प्रशिक्षु के अर्जित कमीशन. अगर प्रशिक्षु साल भर में कुल मिला के कम से कम साठ हजार रुपिया कमीशन अर्जित कर ली त ओकरा के नियमित वेतन पर राख लिहल जाई. आ वेतन खुद ओकरे काम से तय होई. प्रशिक्षण का दौरान मिलल औसत महीनवारी आमदनी ओकर नियमित वेतन हो जाई आ कमीशन ओकरा उपर से मिलल करी.\nअब सवाल उठत बा कि प्रशिक्षु के काम का करे के बा?\n१. प्रशिक्षु रोजाना अपना इलाका के कम से कम पाँच गो खबर भोजपुरी में भेजल करी.\n२. इलाका के भोजपुरी साहित्यकारन से मेल जोल राखत ओह लोग के रचना अँजोरिया पर प्रकाशित करे ला भेजत भेजवावत रही.\n३. हर महीना इलाका के भोजपुरी साहित्यकारन के गोष्ठी आयोजित करी जवना में दस से अधिका साहित्यकारन के शामिल भइला पर हर बइठकी के चाय नाश्ता ला एक हजार रुपिया के भुगतान दिहल जाई.\n४. इलाका के स्कूल, कॉलेज, नर्सिंग होम, बिजनेस प्रतिष्ठान, संगठन वगैरह से संपर्क कर के ओह लोग के आपन वेबसाइट बनवावे ला प्रोत्साहित करी आ हर वेबसाइट के आदेश पर भुगतान मिलला क बाद प्रशिक्षु के एक हजार रुपिया के कमीशन दिहल जाई.\n५. अँजोरिया समूह के वेबसाइटन पर विज्ञापन बिटोरे पर बीस फीसदी के कमीशन मिलल करी.\nकोशिश रही कि हर प्रशिक्षु महीना में दस पन्दरह हजार रुपिया कमा लेव. बाकिर एकरा ला ओकरा पूरा मेहनत करे के पड़ी. देखल जाव कि एह प्रयास से कतना फायदा होखत बा. अगर रउरा खुद भा अपना कवनो जान पहिचान के एह काम में लगवावल चाहत बानी त आजुए से देवनागरी लिपि में इलाका के खबर भिजवावल शुरू कर दीं. सात दिन का भितरे बता दिहल जाई कि रउरा एह काम लायक बानी कि ना. एह सात दिन ला कवनो भुगतान ना दिहल जाई, ई काम आवेदन आ चयन प्रक्रिला कइल जाई. अगर सात दिन का भीतर राउर बतौर प्रशिक्षु चयन नइखे होत त आगे खबर भेजल बन्द कर दीं.\nबाकिर ई सब करे से पहिले आपन नाम पता, कालेज के नाम, आपन परिचय पत्र के स्कैन कापी, आ आपन फोन नंबर जरूर भेज दीं. ई आवेदन भोजपुरी में आ देवनागरी लिपि में होखे के चाहीं.\nमेल anjoria@outlook.com पर जतना जल्दी हो सके भेजीं.\nएह मुद्दा पर आपन राय सलाहो जरूर दीं.


मध्य प्रदेश के मंदसौर जिला में श्रद्धालुओं से भरल एगो नाव शनिचर का दिने चंबल नदी में पलट गइल जवना से 13 लोग के मौत हो गइल. सगरी लाश बरामद हो गइल बा. मृतकन के परिजनन के एक-एक लाख रुपिया ले आर्थिक सहायता देबे के सरकारी एलान भइल बा.\nप्रधानमंत्री मनमोहन सिंह आजु पत्रकारन से बतियावत कहले कि अगर मुम्बई हमला जइसन घटना दोबारा होता त ई भारत पाकिस्तान संबंधन पर एगो गहिरा चोट होखी.\nएगो कार्यक्रम में जाये से इंकार कइला पर वरुण गाँधी पर बरेली में कुछ भाजपा कार्यकर्ता शनिचर का दिने करिया झंडा देखवले आ वरुण गाँधी का काफिला पर जूता फेंकले.\nगिलानी के नेवता सकारत मनमोहन सिंह कहले बाड़न कि अगर मिलला से कुछ खास होखे वाला होखी तबहिये पाकिस्तान जइहन.\nपन्ना राष्ट्रीय उद्यान में कान्हा राष्ट्रीय उद्यान से एगो बाघिन ले आवल जात बिया. बाघिन कान्हा से रवाना हो गइल बिया.\nगोवा मुक्ति के 50 साल पूरा होखला का उपलक्ष्य में विधानसभा में मध्यरात्रि के कांग्रेस महासचिव राहुल गांधी के सम्भावित भाषण के भारतीय जनता पार्टी विरोध कइले बिया.\nशशि थरूर “द संडे इंडियन’ पत्रिका का खिलाफ 10 करोड़ रुपिया के मानहानि के मुकदमा दायर कइले बाड़े. पत्रिका एगो लेख में कहले रहल कि थरूर स्विस बैंकन में कालाधन जमा कइले बाड़न.\nशैक्षणिक अउर सांस्कृतिक सहयोग खातिर कलकत्ता विश्वविद्यालय स्कॉटलैंड के ग्लासगो विश्वविद्यालय का साथे एगो सहमति पत्र पर दस्तखत कइलसि.\nअगरतला हवाईअड्डा पर कांग्रेस महासचिव राहुल गांधी के सहयोगी अनिल धनतोरी का बैग से पिस्तौल के गोली बरामद होखला के मामिला में त्रिपुरा पुलिस शनिचर के जांच शुरू कर दिहलसि.\nहिमाचल प्रदेश में पिछला दू दिन से होखत बर्फबारी का चलते तापमान नीचे चल गइल बा आ झील जमे लागल बाड़ी सँ.\nकिरण बेदी के अधिका बिल का बारे में बोलत अरविंद केजरीवाल के बयान पर किरण बेदी कहले बाड़ी कि केजरीवाल के असल मुद्दा के समझ नइखे.\nरेल किराया बढ़ावे के संकेत दिहले रेलमंत्री. कहलन कि तत्काल सेवा के दुरुपयोग रोकल जाई. अब एके दिन पहिले तत्काल टिकट लिहल जा सकेला.\nदिल्ली में 13,000 शिक्षकन के नया बहाली होखी.\nपश्चिम बंगाल के मुख्यमंत्री ममता बनर्जी आम जनता से अपील कइली कि ऊ नक्सलियन से लड़े.\nकांग्रेस अध्यक्ष सोनिया गांधी संसद सदस्य बी.एस. गणानंदेसिकन के तमिलनाडु में पार्टी के अध्यक्ष नियुक्त कर दिहली.\nभारत के ‘विश्व धरोहर समिति’ के चार वर्ष के कार्यकाल खातिर चुनल गइल बा. एह चुनाव में सबलेबेसी वोट जापान के मिलल आ भारत दूसरा नंबर पर रहल.\nमध्यप्रदेश लोकायुक्त के छापा में अफसरन के करोड़पति होखे के खुलासा भइल.\nग्वालियर में कांग्रेस व भाजपा के कार्यकर्ता भिड़ले जवना से कई जने घवाहिल हो गइले.\nरक्षा मंत्री एंटोनी के कहना बा कि लड़ाकू विमान खरीदे में राजनीति ना होखे दिहल जाई.\nमुम्बई से मीडिया के एगो प्रतिनिधिमंडल पाकिस्तान के सद्भावना दौरा पर जाई.\nउत्तरी पश्चिम बंगाल के जलपाईगुड़ी इलाका में शुक का दिने भूकम्प के हल्का झटका महसूस भइल.\nयुवक कांग्रेस के जिम्मेदारी से मुक्त कइल जाई राहुल गाँधी के. हवा उड़ल बा कि उनुका के कार्यकारी अध्यक्ष बनावल जाई.\nदलित नेता उदित राज कहले कि अन्ना आधा अधूरा मन से दलितन के समर्थन कइले.\nपूर्वी चम्पारण के पताही इलाका में एगो औरत के डायन बता के पीट के मुआ दिहल गइल.\nईरान के राजधानी तेहरान के दक्षिण-पश्चिम में एगो सैन्य अड्डा पर शनिचर का दिने दू गो शक्तिशाली विस्फोट से कम से कम 15 लोग के मौत हो गइल.\nशुक के रात अमेरिका के राष्ट्रपति आवास का लगे एके 47 से गोलीबारी होखला के समाचार बा. अपराधी आपन गाड़ी छोड़ के फरार होखे में सफल रहल.\nपाकिस्तान का रावलपिंडी में एगो अदालत का भितरे कुछ हमलावर आजु शनिचर का दिने कम से कम चार गो विचाराधीन कैदियन के गोली मार के हत्या कर दिहले.\nहेलीकॉप्टर दुर्घटना में मेक्सिको के आंतरिक मंत्री फ्रांसिस्को ब्लैक मोरा का साथे सात गो दोसरो लोग के मौत हो गइल.\nदक्षेस शिखर सम्मेलन काल्हु शुक का दिने खतम हो गइल. आखिरी दिने कई गो समझौता पर दस्तखत भइल.\nग्रीस में नयकी सरकार सत्ता सम्हार लिहलसि.\nअदन के खाड़ी में एगो भारतीय युद्धपोत बियफे का दिने मालवाहक जहाजन के लुटे के कोशिश नाकाम कर दिहलस आ पांच गो नाव पर सवार लुटेरन में से तीन नाव के 26 गो समुद्री लुटेरन के असलहा समेत गिरफ्तार कर लिहलसि.\nकोल इंडिया के तिमाही शुद्ध लाभ में 74 फीसदी के बढ़ोतरी.\nकिंगफिशर के बचाव में उतरले माल्या. पूछले कि भारी घाटा वाला राह पर उड़ान भरल का उनुका कंपनी के जिम्मेदारी हवे ? किंगफिशर के एही चलते नुकसान भइल बा.\nविमानन कम्पनी किंगफिशर, जेट एयरवेज आ स्पाइसजेट के नुकसान में अइला का खबर का बीच एसोसिएटेड चैम्बर्स ऑफ कॉमर्स एंड इंडस्ट्री ऑफ इंडिया के कहना बा कि विमान ईंधन पर टैक्स कम कइल जाव आ एह क्षेत्र में प्रत्यक्ष विदेशी निवेश आसान बनावल जाव.\nदिल्ली के प्रगति मैदान में सोमार से 31वां भारत अंतर्राष्ट्रीय व्यापार मेला के शुरुआत होखी जवना में लगभग 6,000 स्टॉल लगीहें सँ.\nभविष्य निधि आ पोस्ट ऑफिस में बचत खाता पर मिले वाला ब्याज बढ़ा दिहल गइल.\nकर्ज में डूबल किंगफिशर सरकार से त्राहिमाम कहलसि. कंपनी के लगे अतनो पइसा नइखे रहि गइल कि ऊ अपना जहाज के चक्का बदलवा सके.\nजेट एयरवेज के एह साल के दुसरका तिमाही में 713.60 करोड़ रुपिया के शुद्ध घाटा भइल बा.\nरिलायंस कैपिटल के शुद्ध आय 19 फीसदी बढ़ल.\nटाटा केमिकल्स केन्या में 10 करोड़ डॉलर के निवेश करी.\nजानल-मानल नर्तक आ मराठी फिलिमन के नृत्य निर्देशक सुबल सरकार के लमहर बीमारी का बाद शनिचर का दिने 76 साल का उमिर में निधन हो गइल.\nबॉलीवुड के एक्शन अभिनेता सुनील शेट्टी आठ साल पहिले आपन निर्माण कम्पनी शुरू कइले बाकिर अब कहत बाड़न कि फिल्म बनावल बहुते मुश्किल वाला काम ह आ ई उनुका खातिर नइखे.\nबॉलीवुड अभिनेता जॉन अब्राहम फिल्म ‘देसी ब्वायज’ के निर्देशक रोहित धवन से शर्त लगवला का चलते एक रात मिनी वैन में गुजरलन.\nआस्ट्रेलिया के तटवर्ती शहर गोल्ड कोस्ट के राष्ट्रमंडल खेल-2018 के मेजबानी दिहल गइल बा.\nअंतर्राष्ट्रीय हॉकी महासंघ आजु कह दिहलसि कि अगिला फरवरी में होखे वाला ओलम्पिक क्वालीफायर टूर्नामेंट भारते में करावल जाई.\nलाल बहादुर शास्त्री महिला हॉकी टूर्नामेंट में जर्मनी चैम्पियन बनल आ भारत के तीसरा जगहा मिलल. दुसरका जगहा पर न्यूजीलैंड रहल.\nअगिला महीना होखे जा रहल वर्ल्ड सीरीज हॉकी के मुकाबला नई दिल्ली समेत देश के नौ शहरन में खेलल जाई.\nरणजी ट्रॉफी मैचन में पंजाब, कर्नाटक आ विदर्भ के जीत मिलल बा.\nकबड्डी विश्व कप में ब्रिटेन के हराके भारतीय महिला टीम फाइनल में चहुँपल.\nईडन गार्डेन मैदान पर वेस्टइंडीज के पलड़ा भारी रहत आइल बा. अबले एहिजा खेलल नौ गो टेस्ट मैच में वेस्ट इंडीज एके बेर हारल बा आ तीन बेर जीतल बा.\nश्रीलंकाई क्रिकेट टीम के कप्तान तिलकरत्ने दिलशान पाकिस्तान से मिलल हार खातिर अपना बल्लेबाजन के जिम्मेदार बतवले.\nआस्ट्रेलिया के क्रिकेट कप्तान माइकल क्लार्क के उमेद बा कि दक्षिण अफ्रीका से मिलल हार से सबक लेत उनुकर टीम अगिला मैच में वापसी करी.\nपाकिस्तानी क्रिकेट टीम के कप्तान मिस्बाह उल हक के कहना बा कि हरफनमौला खिलाड़ी शाहिद अफरीदी फेरु साबित कर दिहलन कि ऊ मैच जिताऊ खिलाड़ी हउवें. पाकिस्तान क्रिकेट बोर्ड मोहसिन खान के बांग्लादेश श्रृंखला खातिर अंतरिम कोच बना के राष्ट्रीय टीम का साथे रखले बावे.\nकेंद्रीय युवा मामिला आ खेल राज्य मंत्री अजय माकन क्रिकेट कोच रहल देशप्रेम आजाद के करीब साढ़े तीन लाख रुपिया के अनुग्रह राशि मंजूर कइलन.\nलाल बाहदुर शास्त्री अंडर-21 महिला हॉकी टूर्नामेंट के तीसरा दिने शुक के जर्मनी मेजबान भारत के 2-1 से हरा दिहलसि आ न्यूजीलैंड आस्ट्रेलिया के 3-2 का अंतर से.\nमैच प्रैक्टिस का बिना आस्ट्रेलिया ना जइहन जहीर खान.\nकेपटाउन टेस्ट में शर्मसार भइल आस्ट्रेलिया. आठ विकेट से हारल.\nशुमाकर एह बात के खंडन कइले बाड़न कि मर्सडीज टीम से ऊ अपना करार के नवीकरण के बात करत बाड़े.


काल्हु बलिया बन्द रहल – टटका खबर\nकाल्हु बलिया बन्द रहल\nजिला के माध्यमिक आ जूनियर स्कूलन के शिक्षक अपना तनखाह खातिर पिछला कई महीना से आंदोलन करत बाड़े. एह आंदोलन के समर्थन में काल्हु बलिया मे बंद के आह्वान कइल गइल जवना के लोग भरपूर समर्थन दिहल. एह आंदोलन में शिक्षक विधायक चेतनारायण सिंह पिछला सात दिन से अनशन पर बाड़न. बलिया के शिक्षकन के पिछला सात महीना से तनखाह नइखे दिहल जात जवना से ओह लोग के परिवार चलावल मुश्किल हो गइल बा. ओने बतावल जा रहल बा कि जिला के १५१ गो शिक्षकन के छोड़ के बाकी लोग के तनखाह के भुगतान के आदेश जल्दिये दे दिहल जाई. जवना लोग पर जाँच चलत बा ओही लोग के तनखाह रुकल रही.


टटका खबर, शुक, ११ जून – Anjoria\nटटका खबर, शुक, ११ जून\nजून 11, 2010 news in bhojpuri, टटका खबर\nभोपाल गैस त्रासदी का लपेटा में कांग्रेस\nकांग्रेस पार्टी के अपने दिग्गजन का बयान से मालूम होता कि भोपाल गैस त्रासदी के मुख्य आरोपी वारेन एंडरसन के तबके राजीव गाँधी के केन्द्र सरकार आ अर्जुन सिंह के मध्यप्रदेश सरकार मिल के सरकारी हवाई जहाज से भागे के मौका दिहले रहलें. हद त ई रहे कि भोपाल के एसपि आ डीएम हवाई अड्डा पर ओकरा के विदा करे खातिर मौजूद रहुवे. एह जानकारी का बाद भाजपा माँग कइले बा कि कांग्रेस देश से माफी माँगो. हर मौका पर चाहे ऊ बोफोर्स घोटाला के क्वात्रोच्चि के आजाद करे के बात होखो भा वारेन एंडरसन के देश से सुरक्षित भाग जाये के मौका देबे के कांग्रेस के सरकार ओहमें शामिल रहेले. एही सिलसिला में इहो बात सामने आइल बा कि यूनियन कार्बाइड अर्जुन सिंह के संस्था के तीन करोड़ दान में दिहले रहे. एंडरसन के भगावे के कीमत आ कि भोपाल में मराइल पन्द्रह हजार लोगन के जान के कीमत? अर्जुने सिंह साफ साफ बता सकेले.\nसबकुछ का बावजूद परमाणु जिम्मेदारी विधेयक में फेर बदल\nकहल जा रहल बा कि परमाणु दुर्घटना का मामिला में ओकरा के लगावे वाली कंपनी हरजाना देबे खातिर मजबूर करे वाली धारा १७ बी के परमाणु जिम्मेदारी विधेयक से हटावल जा रहल बा. जबकि होखे के उल्टा रहुवे. भोपाल त्रासदी से सीख लेके कानून के लूपहोल बन्द करे के चाहत रहे त पूरा दरवजे खोल दिहल जा रहल बा. इहे बतावता कि कांग्रेस सरकार खातिर जनता के कीमत कुछ नइखे.\nयूपी में बसपा के सगरी इकाई भंग\nबसपा सुप्रीमो मायावती काल्हु उठावल एगो अप्रत्याशित फैसला में बसपा के सगरी जिला आ लोकसभा इकाई भंग कर दिहली. एकरा जगह पर नया इकाई बनावल जइहें सँ. बाकिर ब्राह्मणन के पार्टी से जोड़ले राखे के जिम्मेदारी पहिलही का तरह राज्य सलाहकार परिषद के अध्यक्ष सतीश चन्द्र मिश्रा के दिहल गइल बा. विधानसभा के सगरी सुरक्षित सीटन के जिम्मा मंत्री नसीमुद्दीन के दिहल गइल बा. संगठन के पुनर्गठन ३० अगस्त का पहिले पूरा कर लेबे के निर्देशो दिहले बाड़ी. केन्द्र सरकार का खिलाफ जनहित आन्दोलनो के स्थगित कर दिहले बाड़ी.\nकाल्हु दुर्लभ योग, शनिदेवता के प्रसन्न करीं\nकाल्हु शनिचर १२ जून के शनिवती अमावस्या आ शनिदेव के जन्मदिन एके साथ पड़ रहल बा. ई संयोग तीस साल बाद आइल बा. बतावल जा रहल बा कि रोहिणी नक्षत्र होखे का चलते हिन्दुस्तान में भा दुनिया में कवनो खराब घटना ना होखी. कन्या, वृश्चिक, धनु, आ कर्क खातिर ई संयोग सुखद रही जबकि मेष, सिंह, मिथुन, आ कुंभ खातिर अनुकूल ना रही. दिन भर उपासना करीं, दोपहर में फलाहार आ रात्रि में अन्न ग्रहण करीं. शनिदेव के पूजा सही तरीका से करीं आ हनुमान चालीसा के पाठ करीं.\nब्रिटेन अपना देश के राष्ट्रीय पहचान पत्र योजना रद्द कर दिहलस\nब्रिटेन के राष्ट्रीय पहचान पत्र योजना के नयका सरकार रद्द कर दिहले बिया. ओकर कहनाम बा कि ई योजना नागरिकन के व्यक्तिगत जीवन में अनिचित दखल देबे वाला़, डरावना, आ बेहद खर्चीला रहुवे. एकरा से नागरिकन के व्यक्तिगत स्वतंत्रता के हनन होखे के अनेसा रहुवे. भारतो में अइसने योजना बहुते बड़हन पैमाना पर चलावल जा रहल बा जवना के कर्ताधर्ता इंफोसिस के नारायण मूर्ती के बनावल गइल बा. पता ना एकरा खिलाफ देश के मानवाधिकार वालन के का रुख बनी.\nमधु कोड़ा वाला मुकदमा में कृपोशंकर सिंह के शामिल कइल जाव\nझारखण्ड के मुख्यमंत्री रहल मधु कोड़ा पर नाजायज तरीका से करोड़ो के संपत्ति बनावे के आरोप बा. कोड़ा के महाराष्ट्र के कांग्रेसी नेता कृपाशंकर सिंह से घनिष्ठता रहे. एह चलते मुंबई हाई कोर्ट में एगो जनहित याचिका दायर कर के कृपाशंकरो सिंह के जाँच के दायरा में लेबे के माँग संजय तिवारी कइले रहलन. अब कोर्ट सीबीआई से कहले बा कि कृपाशंकरो सिंह के जाँच का दायरा में लिहल जाव आ उनका के जवाब देबे खातिर १५ जुलाई तक के समय दिहल गइल बा.\nअफजल वाला फाइल राष्ट्रपति का लगे चहुँपल\nअफजल के फाँसी में होखे वाला देरी का चलते मुसीबत में फँसल केन्द् सरकार अब सब कुछ आनन फानन करत बिया. दिल्ली सरकार से अनुशंसा मिल गइला का बाद गृहमंत्रालय ओह फाइल के राष्ट्रपति भवन भिजवा दिहले बा. ओकरा लगे मामिला के यूनियन कैबिनेट में भेजे के मौका बाकी रहुवे बाकिर ऊ ना कर के फाइल सीधे राष्ट्रपति का लगे भिजवा दिहल गइल बा. अब ऊ तय करें कि अफजल के फाँसी दिहल जाव कि माफी.\nनिकाह का तुरते बाद तलाक जायज\nदारूल उलूम देवबंद अपना फतवा में एह बात के जायज ठहरवले बा कि निकाह का कुछेके घंटा का भीतर तलाक दिहल शरियत का मुताबिक सही बा. अंतर अतने भर रही कि अगर दुल्हा दु्ल्हिन के निकाह का बाद एकांत ना मिलल रहे त लड़की के इद्दत में बइठे के जरुरत नइखे.\nब्राडबैंड स्पेक्ट्रम के नीलामी पूरा हो गइल\nब्राडबैण्ड वायरलेस एसेस स्पेक्ट्रम के सोलह दिन से जारी नीलामी योजना पूरा हो गइल बा आ सरकार के एह नीलामी से ३८ हजार करोड़ रुपया के आमदनी भइल बा. एहसे पहिले ३ जी स्पैक्ट्रम का नीलामी से साढ़े सड़सठ हजार करोड़ के आमदनी भइल रहे. एह तरह एह दुनो नीलामी से सरकार के एक लाख करोड़ से बेसी के आमदनी भइल जवन कि ओकरा अपने बजट अनुमान से तिगुना से बेसी रहल.\nफीफा वर्ल्ड कप आजु से शुरु हो रहल बा\nफीफा वर्ल्ड कप के हंगामा में एगो बात बहुते लोग का जानकारी में ना आ पाई कि हर फुटबाल मैदान में गाय के बलि दिहल गइल बा कि कवनो तरह के हंगामा ना होखे आ ओह देश के पूर्वजन के आत्मा के शान्ति मिले. खेल का मैदान में बाजे वाला ड्रमो गाये का चमड़ा के बनल होखी. आज के पहिला मुकाबिला दक्षिण अफ्रीका आ मैक्सिको का बीच होखी. दक्षिण अफ्रीका आपन लगातार बारह गो पिछला मैच जीतत आवत बा आ टीम पूरा उत्साह में बा. दोसरा तरफ वार्म अप मैच में इटली के हरा के मेक्सिको के टीमो उत्साहे में बा.\nटटका खबर, बियफे, १० जून\nटटका खबर, शनिचर, १२ जून\nडॉ अशोक द्विवेदी के गाजीपुर गौरव से सम्मानित कइल गइल\nअप्रैल 16, 2022 Editor\nएक तरफा विचार खबर फिल्म सतमेझरा सरोकार\nदि कश्मीर फाइल्स : एगो फिलिम जवन देश के मिजाज बदल दिहलसि\nमार्च 31, 2022 Editor


बबुआ राहुल के बालहठ समुझत नइखी उनकर महतारी बहिन – टटका खबर\nMay 29, 2019 इस्तीफा, कांग्रेस, बालहठ, राहुल\nलोकसभा चुनाव में मिलल बड़हन हार से परेशान कांग्रेस अध्यक्ष राहुल गाँधी के अपना इस्तीफा पर अड़ला से उनुका गोल के पीडियन के कहो, उनुकर महतारी बहिनो उनुका के समुझे के कोशिश नइखी करत.\nकई बरीस से राहुल बबुआ पीएम मोदी के देखा देखी राजनीति करे का कोशिश में लागल बाड़न. उनुके से सिखलन अँकवारी बान्हल, भाषण में सामने के जनता से हुँकारी पड़वावल. बाकिर सबकुछ का बावजूद जब उनुका मुँहकुरिए भहराए के पड़ल बा त सोचलन कि कमी कहाँ रहि गइल. बहुत माथापच्ची कइला का बाद पवलन कि उनुका लगे कवनो अमित शाह नइखे. बस ध लिहलन बातहठ आ इस्तीफा दे के बइठ गइल बाड़न.\nउनुका के मनाए के कोशिश में उनुका गोल के सगरी लगुआ-भगुआ, इडी-पीडी, महतारी बहिन लागल बाड़ें बाकिर केहू उनुकर बालहठ माने के सोचते नइखे. असल में ओह लोग के बुझाते नइखे कि राहुल बबुआ अचानक अतना समुझदारी के बात कइसे करे लगलन.\nकांग्रेस में चूंकि अइसन कवनो परम्परा नइखे कि दू आदमी मिल के गोल सम्हारे. एक आदमी संगठन देखे त दोसरका सरकारी कामकाज. एहसे ओह लोग के एकर समाधान नइखे बुझात. शुरुए से इन्दिरा कांग्रेस में पीएम आ गोल के अध्यक्ष एके आदमी के रहे के जवन परम्परा पड़ि गइल ओहसे हट के चले के सोचिए के पसीना छूटे लागत बा. काहे कि अगर दू आदमी हो जाई त लूट के माल एके खानदान का खाता में कइसे आई. सभे केहू मनमोहन त हो ना सके जे अध्यक्ष का इशारा पर आपन मान-सम्मान सबकुछ लुटा देव.\nदोसर समस्या बा कि पीएम के गद्दी पता ना कब भेंटाई, तबले अध्यक्षो वाली कुरसी खानदान का बहरा चलि जाई त कांग्रेसी राज्य सरकारन से मिलल लूट के माल के बँटवारा कइसे होखी. आ अगर से कहीं मनमोहने जइसन माटी के माधओ मिलिओ जाई त ओकरा से कांग्रेसी गोल के उद्धार कइसे होखी.\nबालहठ पर बइठल राहुल के मनावे के एगो आसान तरीका हम बतावत बानी. राबर्ट वाड्रा के अध्यक्ष बना दीहल जाव. ऊ गाँधी परिवार का बाहर के हउवन आ बँटवारा करहूँ के पड़ी त बहिन भाई का बीचे आधेआध कइलो में कवनो नुकसान ना होखी.


बैकुंठपुर – टटका खबर\nजेनरेटर चालक के पीट पीट के हत्या\nगोपालगंज जिला के बैकुंठपुर इलाका के तकियाबाद गांव मे परसो रात कुछ लोग पैंतीस साल के मो॰ सुल्तान के पीट पीट के हत्या कर दिहल. पुलिस बतावत बिया कि सुल्तान एगो शादी में आपन जेनरेटर ले के गइल रहे. ओहिजे !हो सुनसान जगहा ले जा के ओकरा के पीट पीट के मुआ दीहले कुछ लोग.\nतरैयाँ में बोलेरो पलटला से पाँच गो काँवड़ियन के मौत\nगोपालगंज के बैकुंठपुर के पाँच गो काँवड़ियन के मौत मंगल का भोर में हो गइल जब ओह लोग के ले के जात बोलेरो सारण जिला के तरैयाँ में छपियाँ गाँव का नियरा पलट गइल. तीन गो घवाहिल काँवड़ियन के अस्पताल में भरती करावल गइल बा.\nबैकुंठपुर में लइकी के हत्या का खिलाफ सड़क जाम\nगोपालगंज के बैकुंठपुर थाना के रेवतिथ गांव के एगो सात साल के लइकी के लाश बुध का दिने गाँव का बाहर मिलल. एकरा बाद खिसियाइल गाँववाला देवकुली-दिघवा दुबौली रोड जाल कर दिहलें. बाद में एसडीपीओ निर्मला कुमारी समुझा बुझा के जाम हटवली. हत्या के कारण आ आरोपी के पता नइखे.


‘घुस के मारब’ के सगरी गाना रिकार्ड – Anjoria\n‘घुस के मारब’ के सगरी गाना रिकार्ड कर लिहल गइल. फिलिम में तेरह गो गाना बाड़ी स जवनन के उदित नारायण, दीपा नारायण, रेखा राव, मोहन राठौर, सुमन सिंह, खुशबू जैन वगैरह गायक गवले बाड़े. संगीतकार हउवे छोटे बाबा आ परिवेश-दर्पण, गीतकार मुन्ना दुबे, के.डी. गाजीपुरी, आ राना सिंह. फिल्म के निर्देशक जीतेन्द्र सुमन एकर संवादो लिखले बाड़न. कहानी आ पटकथा शिवम तिवारी के लिखल ह जे एह फिलिम के नायको हउवें.


नीतीश जी, आपके लगे सीट बंटवारा के अलावे कुछ काम बाचल बा कि ना, सरकार निर्लज्ज हो गईल बिया\nबिहार में अपराधी पूरा तरह से बेलगाम हो चुकल बाड़े। पछिला 48 घंटा में तीन व्यापारी के हत्या क दिहल गईल। गुरुवार के बिहार के बड़ व्यापारी गोपाल खेमका के बेटा गुंजन खेमका के अपराधी वैशाली में गोली मार के हत्या क देले रहले।\nआज सबेरे (शनिवार) दरभंगा में सड़क निर्माण करेवाली कंपनी शाही कंस्ट्रक्शन के मालिक कुशेस प्रसाद शाही उर्फ केपी शाही के अवुरी शुक्रवार के रात में गया में पंजाब नेशनल बैंक के कर्मचारी के अपराधी गोली मार के हत्या क देले। पुलिस से बेखौफ अपराधी मुजफ्फरपुर में ठेकेदार के गोली मार के हत्या क देले। एक के बाद एक बिहार में होखत हत्या से राज्य के नीतीश सरकार के कानून व्यवस्था प सवाल खड़ा करता।\nए सभ घटना के बाद शनिवार के राजद नेता तेजस्वी यादव मुख्यमंत्री नीतीश कुमार प एक बेर फिर से जोरदार हमला बोलले। तेजस्वी ट्वीट क कहले कि पटना अवुरी मुज़फ़्फ़रपुर में कारोबारी के हत्या के बाद आज फिर दरभंगा, गया, बेगुसराय अवुरी गोपालगंज में व्यापारी के गोली मार के निर्मम हत्या क दिहल गईल।\nतेजस्वी ट्वीट के माध्यम से पूछले कि नीतीश जी, आपके लगे सीट बंटवारा के अलावे कुछ काम बाचल बा कि ना?\nउ कहले कि अब का कही, केकरा से कही, कईसे कही? पूरा सरकार निर्लज्ज हो चुकल बिया।\nकांग्रेस नेता तारिक अनवर कहले कि राज्य में व्यापारी के हत्या फिरौती खाती कईल जाता। राज्य में शासन व्यवस्था नाम के चीज नईखे बाचल अवुरी नीतीश कुमार अपराध प काबू पावे में सफल नईखन होखे पावत।\nFirst Update: 22 December, 2018 11:55 AM


भोजपुरी संस्कार आ संस्कृति के चिंता – Anjoria\nFeb 1, 2014 आर. के. अनुरागी, भोजपुरी, संस्कार, संस्कृति, हेलो भोजपुरी\n– राज कुमार प्रसाद (आर. के. अनुरागी)\nभोजपुरी भाषा, संस्कृति, संस्कार आ भोजपुरिया लोग के दुनिया भर में आपन एगो अलग पहचान बा. एगो पुरान कहावत बा कि ‘कुछ बात है कि हस्ती मिटती नहीं हमारी.’ एह में ‘कुछ बात है’ के अपना भाषा आ संस्कृति से जोड़ के देखल जा सकेला.\nदुनिया में जहां-जहां अंग्रेजन के राज भइल ओजा-ओजा अंग्रेज आपन संस्कृति थोपे में कामयाब हो गइले बाकिर भारत एकमात्र अइसन देश रहे जहां के संस्कृति से प्रभवित होके उ गइलें. खासकर पूर्वांचल के पहचान जवना संस्कार आ रीत-रेवाज से बा उ रउरा आउर कतहीं नां मिली. जहवां आजुओ सास-पतोह, ससुर-दामाद, ननद- भउजाई, देवर-भाभी आ भवे-भसुर के बीच जवन संस्कारी परदा बा उ दुनियां में आउर कतहीं नां मिली. बाहरा से कमाके आवेला बेटा के अपना माई-बाबूजी आ बड़-बुजुर्गन के गोड़ पर रोपिया ध के गोड़ लागे के परंपरा भला आउर कहां मिली जी?\nभोजपुरी भाषा पूर्वी उ़त्तर प्रदेश आ बिहार से चलके आज दुनिया के कोना-कोना में आपन अलग पहचान बनवले बा, एमे कवनों दू राय नइखे बाकिर आज भोजपुरी सिनेमा में बढ़त अश्लीलता के देख के अइसन बुझाता कि कहीं हमनी के तरक्की के संगे-संगे आपन असली पहचान त नइखीं सन भुलाइल जात. आज भोजपुरी भाषा में बढ़ल अश्लीलता से अइसन लागत बा कि हमनी अपना संस्कृति आ संस्कार के बरबाद करे में अहम भूमिका निभावत बानी सन.\nभोजपुरी सिनेमा आ गीतन में बढ़ल अश्लीलता समाज खातिर एगो चिंता के विषय बा. पिछला दस बरिस में भोजपुरी के बहुत विकास त भइल बाकिर ओतने तेजी से एमे अश्लीलतो बढ़ल. अब एगो सवाल बेर-बेर मन में उठत बा कि आखिर एह अश्लीलता के बढ़ावे में केकर दोष मानल जाव? जवाब खातिर एगो उदाहरण देखीं – आज गांव में शादी-बियाह में ऑर्केस्ट्रा आम बात बा, इहाँ तक त ठीक बा, बाकिर बारात के परिछावन के बेरा दुआर प खुलेआम एह फूहड़ गीतन प अश्लील डांस हो रहल बा. गांव के बड़ छोट, लईका-सेयान सभे खूब झुमत बा, इहां तक कि घर के मेहरारूओ ओह भीड़ के हिस्सा होखे में तनिको शर्मिंदगी महसूस नइखी करत त ओह लईका सन प का असर पड़ी जवन काल्ह के भविष्य बाड़ें.\nसमियाना के चोंप…., लहंगा में मीटर…., आ जगहे प जाता…. जइसन द्विअर्थी आ फूहड़ गीतन के घर के आ समाज के उ लोग पसंद करत बा जेकरा पर समाज आ घर के लोग के राह देखावे के जिम्मेदारी बा त बाकी लईका-बच्चा काहे ना देखिहें आ सुनिहे सन? एगो रटल-रटावाल जवाब रोज सुने के मिलेला कि जब गन्दा आ अश्लील गीत आ फिलिम बनऽता त लोग देखी ना? ओजा नू रोक लगावे के चाहीं. बाकिर अइसन बात नइखे. जहां अश्लील आ द्विअर्थी गाना आ फिलिम बनत बा ओहिजा निमनो बनत बा. त इ हमनी के चुने के बा कि हमनी का आ कहंवा पसंद करत बानी.\nआज अश्लीलता से आपन पहचान बनावे वाली एगो गायिका से जब हम पूछनी अश्लील गावे के कारन त उनकर जवाब रहे कि हमार अगर दूगो एल्बम अश्लील बा त बीस गो निमनो बा बाकिर जब केहू अश्लिले पसन करी त ओमे हमनी के का दोस बा? पहिले हमनी के जागरूक होखे के पड़ी, हमनी के इ समझे के पड़ी की अपना लईकन के का शिक्षा दे रहल बानी सं, बाहर छोड़ीं पहिले आपना घर से विरोध के शुरुवात करीं, तब गाँव आ समाज सभे जागरूक होई. हमनी के इ ठाने के पड़ी कि अश्लील फिलिम आ गाना नइखे सुने के आ देखे के आ नाहीं अपना गांव में अइसन गीत आ सिनेमा सुने-देखे देम सन.\nबाजार में एही कलाकारन के बढ़ियो गीत बा ओकरा के सुनीं आ सुनाई. अश्लीलते से पहचान बनावे वाला ओह कलाकार लोग से निहोरा बा कि आपन पहचान बदले के कोशिश करे लोग, साफ-सुथरा गाना गावेवाला लोग के आपन एगो अलग शान बा आ एकर मिसाल भरत शर्मा आ शारदा सिन्हा जइसन कलाकार बाड़ें. आज अपना भाषा आ संस्कृति के सम्हारे के जिम्मा हमनिए के बा अइसन सोंच सभका अपना अन्दर ले आवे के पड़ी.\nभोजपुरी से अश्लीलता हटावे खातिर, एगो पहल गांव के ओह जिम्मेदार लोगो के बा जे गांव के विकास आ समाज के विकास के बारे में सोंचत बा. ओह लोग के अइसन कदम उठावे के पड़ी कि अश्लील गीत-संगीत के गाँव से दूर सिनेमा घर तकले आ ऑर्केस्ट्रा तकलही सीमित राखल जाव. कुछ हद तक प्रशासनो के आगे आवे के जरूरत बा आ अश्लीलता फइलावे वाला संगीत प सख्ती से रोक लगावे खातिर कवनो प्रावधान तैयार करेके जरूरत बा. भोजपुरी के प्रचार-प्रसार में जुड़ल इलेक्ट्रानिक आ प्रिट मिडियो के आगे आवे के पड़ी. तब जाके एपर अंकुश लगावल जा सकेला लेकिन अंत में इहे कहब कि सबसे पाहिले एकर शुरुवात अपना से करे के पड़ी काहे कि पहिले हमनी के जागरूक होखे के पड़ी, हमनी के इ समझे के पड़ी कि अपना लईकन के का शिक्षा दे रहल बानी सन, बाहर छोड़ीं पहिले आपना घर से विरोध के शुरुवात करीं,\nभोजपुरी के पहचान जवना संस्कार आ संस्कृति से बा ओकरा के सम्हार के राखे के जिम्मेदारी सभकर बा. त अश्लीलता छोड़ीं आ सरसता अपनाईं, आपन नजरिया बदलीं, नजारा त अपने आप बदल जाई.\nआखिर में इहे कहब की भोजपुरी बोले में शरमाईं जन, भोजपुरी पढ़ीं, भोजपुरी लिखीं आ भोजपुरी बोलीं.\n2 thought on “भोजपुरी संस्कार आ संस्कृति के चिंता”\nजय ले बेसी जरूरी बा कि भोजपुरी जिए. एहसे नारा होखे के चाहीं जिए भोजपुरी!


जवन औरत सिन्दूर लगावेली भा लगवले बाड़ी उ बिआहल हड़ी. सेनुर सुहाग के प्रतीक हऽ.\nसेनुर के महत्व जीवन में खूबे बा. जब कवनो लइका जनम लेला तऽ ओह लइका के छठी (Chhath Puja) के दिन रोरी के टीका लागेला. जनम देबे वाली माई सिन्दूर लगावेली आ पूजा करेली.\nLast Updated: November 5, 2020, 10:16 AM IST\nपटना. एगो बिआहल मेहरारु लोग खातिर सेनुर के केतना महत्व बा, ई बात केहु से छुपल नइखे. हर मेहरारु लोग चाहे ला कि ऊ लोग जब तक जिंदा रहस, तब तक उनकर सेनुरा आबाद रहो. हमनी के बियाह में जहां एक देने कन्यादान होखेला, त दुसरा देने सेनुर दान भी होखेला. सेनुर के महत्व पर मेहरारु लोग कए गो गीत भी गावेली जा. रऊआ खुदे पढ़ीं...\nकाहवां के सेनुरहारवा ए सेनुर बेंचे आवेला जी\nआरे काहवां के बिटुइया ए सेनुर बेसाहेली जी\nअनजान गांव के सेनुरहारवा ए सेनुर बेंचे आवेला जी\nअनजान गांव के गोरी बिटुइया ए सेनुर बेसाहेली जी ...\nबाबाऽ - बाबा पुकारिना\nबाबा ना बोलेले हो\nबाबा के बरजोरी\nसेनुर बर डालेले हो ......\nबियाह के माहौल बा\nबियाह के माहौल बा. सेनुरदान के बेरी अइसन - अइसन ढेरे गीत औरत आ मेहरारू सब के मुंह से निकल रहल बा . सतर साल के बुढ़िया दादी होखस , भौजाई होखस, फुआ होखस , बहिन होखस चाहे चाची होखस सबके कंठ से गीत फूट रहल बा . छोटकी - छोटकी लइकिओ सुर में सुर मिलवले बाड़ी सन. उ सब तऽ कुछ अधिके खुश बाड़ी सन . कबो एने आवताड़ी सऽ , तऽ कबो ओने जा ताड़ी सन . ओहिजा भीड़ लागल बा . अधिका लोग नया - नया कपड़ा पहिरले बा . सबके बड़ी खुशी बा . बाकी ओही में कुछ लोग अइसन बा जेकर चेहरा देखे में रुआंसी जइसन लागता . अइसन लागता कि उन्हुकुरा काठ मार दिहले बा . उन्हकर छाती के दरद चेहरा पऽ दिखता . असल में बाबु माई लइकी के जनम देले रहे , कलेजा के टुकड़ा के पलले रहे , पोसले रहे , खेलल रहे , कुदल रहे , रुसल रहे , मनवले रहे, हर मुसीबत में खड़ा रहे.. उ करेजा के टुकड़ा एगो रसम भइला के बाद एह लोग से दूर हो जाई . बेटी से अलग भइला के बारे में सोच - सोच के छाती में दरद बनता . बाबु आ माई परेशान भी बाड़ें . बाकी एगो उमंगों बा . लोग बिधी- बिधान में लागल बा.\nजनम देबे वाली माई सिन्दूर लगावेली आ पूजा करेली\nई सब एगो मंडप में हो रहल बा. कइगो बांस गाड़ के माड़ो बनल बा, ओह माड़ो में पियरी माने पियर कपड़ा -साड़ी पहिर के लइकी बइठल बाड़ी, आ बगल में धोती - कुर्ता भा पैंट- कमीज पहिर के एगो लइका बइठल बाड़े. कुछ महिला सब कपड़ा से ओहार लगावताड़ी. लइका आ लइकी के ओहार लाग गइल. लइकी बइठले बाड़ी, तबे लइका थोड़ा नेहुर के लइकी के माथा में भा मांग में सिंहोरा में से पटसन से सेनुर निकाल के भर दिहलें. मांग में सेनुर भरे के काम उ पांच बेरी कइलन. माने उ लइका ओह लइकी के सिन्दूर दान कर दिहलें. ओह घरी कइगो मंतर भी पढ़ल जाला. ओहार में सिन्दूर दान होला बाकी ओहिजा पंडित जी, नाऊ, नाउन, गोतिया भाई - भवधी के लोग के संगही लइका के घर के कई लोग ओहिजा रहेला. गीत भी खूबे गावाला.\nका होलाss सेनुर- दान? का बा महत्व\nसेनुर के महत्व हमनी किहां खूबे बा. ई बहुते पुराना रिवाज हऽ. शादी में कइगो रसम कइला के बाद सिन्दूर दान होला. ओही घरी लकड़ी के बनल गोल आकार के पिटारा जेकरा के सिन्होरा कहल जाला, ओही में सिन्दूर रखल रहेला आ सेनुरदान के बाद उ सिन्होरा लइकी के दे दिहल जाला. सिन्दूर दान बहुते महत्त्वपूर्ण दान हऽ. एह में लइकी के मांग में जवन लइका सिन्दूर भर दिहलें , उ लइकी जीवन भर खातिर उन्हकर हो जाई. लइका के संगे - संगे लइकी उन्हकर मेहरारु बनके उन्हुकुरा घरे आ जाई. अब उ लोग संगे - संगे जीही. ऊ लइकी दोसरा घरे, दोसरा गांव में जनम जरुर लेले रही बाकी अब जीवन भऽ सिन्दूर दान करेवाला के साथे रहिहें. अब चाहे दुख होखे चाहे सुख होखे, आंधी आवे भा तुफान आवे, ओही परिवार में उ रहिहन. सेनुर के बारे में गीत भी गावल जाला . एगो गीत में बखान भइल बा कि सेनुर के खातिर लइकी कहां से कहां चल जाली, देखीं एगो गीत.\nहटिया के सेनुरा महंग भइले बेटी\nटिकुली भइले अनमोल\nचुटुकी सेनुरवा के कारन\nबेटी हो छोड़ेलु तू घर हमार ...\nजवन औरत सिन्दूर लगावेली भा लगवले बाड़ी उ बिआहल हड़ी. सेनुर सुहाग के प्रतीक हऽ. जवन औरत बिधवा हो जाली ऊ सेनुर ना लगावेली. अइसे सब औरत के इच्छा होला कि उ लोग सुहागिने मरे. माने जब उन्हकर पति जिंदा होखस तबे उन्हकर मृत्यु हो जाए. ओइसे सुहागिन औरत जब मरेली तऽ उन्हुकुरा के पूरा ओढ़ा पहना के आ सिन्दूर लगा के दाह- संस्कार कइल जाला. ई रिवाज आजो बा.\nसेनुर के महत्व जीवन में खूबे बा. जब कवनो लइका जनम लेला तऽ ओह लइका के छठी के दिन रोरी के टीका लागेला. जनम देबे वाली माई सिन्दूर लगावेली आ पूजा करेली. एकरा संगे- संगे जब कवनो लइका लड़ाई लड़े भा कवनोss शुभ काम करे जाला तऽ ओकरा माथा पऽ रोरी के टीका लगावल जाला. एकरा संगही लोग कहेला कि सीता जी अपना मांग में सिन्दूर लगावत रहीं. एक बार सीता जी के मांग में सिंदूर देख के हनुमान जी सीता जी से पूछलें कि रउआ लाल सिन्दूर काहे लगाइना? तऽ सीता जी कहनी कि एह से प्रभु जी खुश रहेलें. ई बात सुन के हनुमान जी भगवान राम जी के खुश करे खातिर पूरा शरीर में लाल सिन्दूर लगा लिहलें. एह बात से भी समझल जा सकेला कि सिन्दूर के रिवाज कितना पुराना हऽ.\nतऽ देवी जी लोग के सेनुर चढ़ावेली\nहिन्दू धर्म में औरत लोग जब कवनो मंदिर में जाली तऽ देवी जी लोग के सेनुर चढ़ावेली. दुर्गा जी, काली जी, लक्ष्मी जी , सरस्वती जी , पार्वती जी भा अउर कवनो देवी जी होखीं , सबके सेनुर चढ़ावल जाला . देवी के सेनुर चढ़ावला के बाद औरत सब अपना माथा में सिन्दूर लगावेली. कतहुं - कतहुं देवी के प्रसाद के रूप में सिन्दूर भी मिलेला . ओह सेनुरा के घरे ला के बाद में औरत सब लगावेली. सेनुर कई रंग के होला जइसे लाल , पियर , भाखारा , कुम कुम. एगो गीत में मईया खातिर अलग-अलग रंग के सेनुर के बतकही होता , देखीं एह गीत के ...\nठुमुकी , ठुमुकी मईया अइली देवघारवा\nमलिया बोलेला जय - जयकार\nकवन सेनुरा आसन मईया के\nकवन सेनुरा डासन\nकवन सेनुरा मईया के सिंगार\nलालाका सेनुरा आसन मईया के\nपियरका सेनुरा डासन\nभाखारा सेनुरा मईया के सिंगार ..\nमईया बसेली बड़ी दूर हो\nगमक आवे बेला के\nए मईया तोहके सेनुरा चढ़इबो\nटीका पेन्हइबो दिन रात ….\nगीत में एकर बखान खूबे भइल बा\nसेनुर लगावे के रिवाज बहुते पुराना हऽ. गीत में एकर बखान खूबे भइल बा. कुछ लोग इहो कहेला कि भारत में शुरू से अनार्य लोग रहत रहे, उ लोग भी सेनुर चढावत आ लगावत रहे. जब आर्य लोग अइलें तऽ ओही समय में कइगो अइसन परंपरा रहे जवना के उ लोग भी अपनवलें.ओही समय में सिन्दूर लगावे के शुरू भइल होई. बाद में हमनी के ई परंपरा बन गइल. आदिवासी के कइगो देवी अइसन बाड़ी जेकरा के सिन्दूर चढ़ेला. सेनुर के उपयोग खूब होला.\nसेनुर एगो खनिज पदार्थ हऽ\nसेनुर एगो खनिज पदार्थ हऽ. पथर जइसन ढोका होला, ओकरा के पिस -पिस के बुरादा अइसन बना के खूबे महीन भा बारीक बना दिहल जाला. पहिले इ हर जगे मिलत होई आ ओकरा के घरे ला के सिलवट पऽ दरल जात होई. शादी के एगो गीत में सेनुर दरे के बात होता , देखीं एह गीत के...\nसेनुर दरऽ , सेनुर दरऽ\nमाई के बहिनिया सब पितिआइन के\nअरोसिन के परोसिन के\nसेनुर दरहीं ना जाने उन्हकर बेटा ...\nआजो हमनी किहां सेनुर बड़ुए . आज ढेरे सेनुर बाजार में बने लागल बा आ बिकाए लागल बा. ओकरा बादो ओकरा से लगाव कम नइखे भइल आ आगहुं कम ना होई . ओकरा साथे आस्था बनल रही .


बॉलीवुड स्टार आमिर खान आ बिगबी अमिताभ बच्चन के जोड़ी आ 100 करोड़ से अधिका के कमाई करे वाली फिलिमन का सूची में शामिल भइला का बावजूद ठग्स ऑफ हिंदोस्तान के कमाई लगातर घटल जात बा.\nयशराज बैनर तर बनल हिन्दी, तमिल, आ तेलुगू में बनावल गइल ई फिलिम ठग्स ऑफ हिंदोस्तान दिवाली का अगिला दिने आठ नवंबर के रिलीज भइल. नयका रणनीति का तहत एकरा के एके साथ 5000 से बेसी स्क्रीन पर रिलीज कइल गइल बा. एह रणनीति से फायदा ई होला कि जब ले फिलिम के हवा बिगड़े तबले अघिका से अघिका कमाई कर लीहल जाव आ एकर फायदा एहू फिलिम के मिलिए गइल.\nपहिला दिने शुक के ठग्स ऑफ हिंदोस्तान 50 करोड़ रुपिया से बेसी कमइलसि बाकिर अगिला दिने शनिचर के एकर कमाई घट के सवा अठाइस करोड़ आ तिसरका दिने अतवार के छुट्टी होखला का बावजूद पौने तेइस करोड़ रहि गइल. एह रफ्तार से पहिलके हफ्ता बीतत बीतत ई अपना ओकात पर आ जाई.\nएह साल रिलीज भइल फिल्मन में से सौ करोड़ से बेसी कमाई करे वाली फिलिम रहली सँ पद्मावत, सोनू के टीटू की स्वीटी, रेड, बागी 2, राजी, रेस 3, संजू , गोल्ड, स्त्री, आ बधाई शामिल बाड़ी सँ.


आखिर के ठगाता – भोजपुरी साहित्य सरिता\nसंस्कार संस्कृति अउर आजु के परिवेश\nसाहित्य में आरक्षण भा सम्मान के आरक्षण\nएगो रोमांचक यात्रा\nआखिर के ठगाता\nशेखर के गांजा के इ पहिलका दम रहे। अवरू सब साथी गांजा के दम पचावे आ जोम से मुँह आ नाक से धुँआ निकाले में माहिर हो चुकल रहन। पहिलके दम शेखर तनि जोर से खींच लेले रहले। उनका से बर्दाश्त ना भइल। उनकर माथा चकराए लागल। बाकि उ अपना साथी लोग से कुछ ना कहले। उनका बुझाइल कि साथी लोग मजाक उड़ावे लागी। जब दुसरका राउन्ड में चीलम उनका पास पहुँचल त उ झूठो के दम खींचे के नाटक कइले। ओकरा बाद उ ओहीजे एगो बँसखट पर ओठंघि गइले। नीम के पेड़ से झुर-झुर हवा बहत रहे। शेखर ओहीजे नशा में पड़ल रहि गइले। बाकी साथी लोग उनका के ओहीजे छोड़ के जेने-तेने चलि गइल। जब शेखर के नशा टूटल त देखले कि दिन बहुत ढ़ल गइल बा। घाम मैदान में बहुत दूर भाग गइल बा।\nशेखर, रामायनी काका के एकलउता, दुलरुआ बेटा हवे। गाँव के लोग कहेला कि बड़ा पूजा-पाठ करावला के बाद तीन गो लइकी पर उनकर जनम भइल रहे। रामायनी काका के सऊँसे गाँव काका कहेला। अतने ना, शेखरो रामायनीजी के कके कहेले। रामायनी काका के गिनती जवार के एगो प्रतिष्ठित अवरू धनी आदमी में होला। उनका दुआर पर आठ-दस आदमी हमेशा बइठल रही आ कुछ ना कुछ बतकही होते रही। उनकर दुआर हमेशा गुलजारे रही।\nशेखर के काका उनका से कहले रहलन कि घूरन कींहा जाइके गाइ के गरदांव बनवा ले अइह, गरदांव टूट गइल बा। अब काका से जाके का कहबि, उनका चिन्ता भइल। अतने ले ना, उनका लागल जे ढ़ेर लोग उनका के गांजा पीअत देख लेले होई। काका से जाइके केहू इ बात कहि ना देले होखे। सांचो, आदमी जब समाज से छुपा के कवनो काम करेला त कतना कमजोर हो जाला। ओकरा हमेशा लागेला कि कहीं केहू देख त नइखे लेले। शेखर लजइले, डेरइले, राह में सब केहू से मुँह चोरवले, पिछवाड़ा के राह से अंगना गइले। अंगना में माई आ फूआ के बात-व्यवहार से उनका बुझाए लागल जे गांजा वाली बात घरे केहू के मालूम नइखे। जब उनकर माई बतवलि कि घूरन आइल रहले हा, गाइ के गरदांव बना के दे गइले हा त शेखर के जीव में जीव पड़ल। लेकिन अबहिंयो उनका लागत रहे कि कहीं गांजा वाली बात काका से केहू कहि ना देले होखे।\nशेखर दुआर पर गइले। देखले जे दुआर पर पाँच- छः आदमी बाड़न। रघुवर ठाकुर काका से कुछ बतिआवत बाड़े। शेखर पर जब ठाकुरजी के नजर पड़ल त उ पूछिए त बइठले – ’’का शेखर, तहरा दू-तीन साल एम०ए० पास कइला भइल। अबहीं कहीं नौकरी के ठर-ठेकाना ना लागल? हरखू के लइकवा, अरे, का नाम ह? हँ, मोहन। सुननि हाँ जे ओकर कवनो नीमन नौकरी लाग गइल।’’\nशेखर अभीं मुंड़ी गाड़ि के खड़े रहले कि रघुवर ठाकुर के नजर हरखू पर पड़ गइल। उ छवरी धइके कहीं जात रहले। ठाकुरजी उनका के आवाज देके बोला लीहले आ कहले – ’’का हरखू, कहँवा धड़धड़इले चलल जातार? अरे तनि हमनिओ संगे बइठ। सुननी हाँ कि तहरा बड़का लइकवा के नौकरी हो गइल। कहँवा? कौन नौकरी भइल हा?’’\nशेखर भीतरे-भीतर कनमनात रहन। भीतरे-भीतर उ ठाकुरजी पर अनसातो रहन। कहाँ से इ बीपत आ के बइठ गइल बाड़े। दाँव देख के उ ओहीजा से घसक गइले।\n’’रावा सब के आसीरवाद बा।’’ बड़ा विनम्र भाव से हरखू बोलले।\n’’कवनो बैंक में नौकरी मिलल बा। परसो चिठ्ठी आइल हा। अगिला अतवार के मोहन जइहें। मंगल के, महावीरजी के दिने ज्वाइन करे के बा।’’\nकाका जे अभी तक चुपचाप सुनत रहन, हरखू भगत से पूछले – ’’मोहन के नौकरी कइसे लागल हा? कहीं कौनो सोरस लगवल हा कि कुछ खरच-बरच करे के पड़ल हा?’’\n’’ना ए काका, कहीं कुछुओ ना। मोहन परे साल एह नौकरी खातीर इम्तहान देले रहले हा। उ रावा सब के आसीरवाद से पास क गइले। राउर शेखरो त इ इम्तहनवा देले रहले हा, जइसन कि मोहन कहत रहन। उ त अवरू ढ़ेर बात कहत रहले हा, ना जाने झूठ कि सांच।’’ एक सुर में हरखू भगत बोलत चलि गइले।\n’’अवरू का बात कहत रहले हा?’’ रामायनी काका बड़ा उत्सुकता से पूछले।\nहरखू भगत संकोच में पड़ि गइले। आगे उ कुछ कहल ना चाहत रहन। बाकी रामायनी जी के बार-बार पूछे लगला पर हरखू भगत कहले – ’’मोहन कहत रहले हा कि शेखर भइया त हमरा से एक साल पहिलहिं एम० ए० कइले। हमरा से सब इम्तहान में उनका नम्बरो अधिक मिलल बा। हमरा कवनो इम्तहान में दूसरा दर्जा से ऊपर नइखे मिलल आ शेखर भइया कवनो इम्तहान में पहिला दर्जा से कम नइखन पवले। बाकी कवनो इम्तहान पढ़ि के उ अपना बल पर पास नइखन कइले। साल भर साथी लोग साथे चकल्लस मारत रहले हा आ इम्तहान में चोरी करत रहले हा। साफे किताब खोलि के लिखत रहले हा। केहू के हिम्मत ना पड़त रहे उनका के टोके के। प्रोफेसरो लोग उनका से डेरात रहे। बाकि नौकरी खातीर जवन इम्तहान होला ओह में चोरी के ओइसन दाँव ना लागे। भरसक उ कोशिश कइल चाहेले, बाकि घात ना लाग पावे।’’ अतना कहिके हरखू चुप हो गइले।\nरामायनी काका के त बुझाइल जइसे कठिया मार देलस। सन्न हो गइले। बोलिए ना निकले। खाली उहे ना, बाकी सबलोग भी चुप। केहू, केहू से बोलते ना रहे। केहू बोलो त का बोलो।\nअतना कहि के हरखू ओहीजा से चल दीहले। रघुवरो ठाकुर उनका पीछे-पीछे चल दीहले। रघुवर ठाकुर त कवनो पढ़ल-लिखल ना रहन बाकि देश-दुनिया में घूमल-फिरल रहन। बाहर-भीतर निकलल रहन। जुग-जमाना देखले रहलन। रास्ता में हरखू भगत के रोकि के कहे लगले – ’’हरखू भाई, एके बेर सब बात एह तरे से ओसाइ के कहि देल हा। इ अच्छा ना भइल हा, ना रामायनी काका खातीर, ना शेखर खातीर। अचक्के में रामायनी काका के दिल के बड़ा धक्का लागल होई। उनका एगो लइका। ओकरा के लेके दिल में कवन-कवन अरमान होई उनका। तहरा अइसे ना बोलल चाहत रहे।‘‘\nहरखू के लागल कि अनजाने में उनका से एगो बहुत बड़ गलती हो गइल। उ रोवे लगले।\n’’हमरा से सांचो बहुत बड़ गलती हो गइल। अब कवनो उपाय बताव ए ठाकुर भइया जे हमरो मन हलुक होखो। हमरा ना बुझाइल हा। हमरा से कुल्हि कहा गइल हा।’’\n’’अच्छा कुछ उपाय होई। चिन्ता मत कर।’’ रघुवर ठाकुर भगत के अश्वासन दीहले। फेरु मने में सोचे लगले – ’अजीब बात बा। कहहूँ वाला परेशान आ सुनहूँ वाला परेशान।’\nएने रामायनी काका के दिल पर का बीतल, इ त उहे जानसु। बाकिर उपर से कुछ खास ना बुझाए पावल। काका सिर्फ रामायन के अर्थे ले ना कहत रहन, रामायन के कुल्हि सीख अपना जिनगी में उतार ले ले रहन। एगो रामायन जइसे उनका सब शास्त्र-वेद के ज्ञान करा देले होखे आ जिन्दगी के हर हालत में हालात के सामना करे के ताकत भर देले होखे। हरखू के इ बात सुन के रामायन काका विचलित ना भइले। पहिलहिं अस धीर-गम्भीर रहले।\nएक दिन रामायनी काका रघुवर ठाकुर कीहाँ गइले। ओह घरी रघुवर ठाकुर गाय के सानी गोतत रहसु। काका के देखते जल्दी-जल्दी सानी गोतके आ हाथ धो के तड़फड़इले अइले।\n’’का काका, कइसे अइल हा। तोहार का सेवा करीं?’’ रघुवर ठाकुर कहले।\n’’हम एगो काम से आइल बानी। ओह दिन हरखू के सब बात सुनबे कइल। अब तू तनी शेखर से बतिआव आ उनका के समझाव। हमार हिम्मत नइखे परत कुछ बात करे के। का जाने हमरा कवना बात के उ का माने लगा लीहें। तू समझाव जे अबहीयों से पढ़सु, मेहनत करसु। बिना पढ़ले कुल्हि सर्टिफिकेट जुटवले बाड़े, त ओहसे घर के शोभा ना नु बढ़ी, घर ना नु सजावल जाई।’’\nकाका के बात काटि के रघुवर ठाकुर कहले – ’’अच्छा इ भार तू हमरा पर छोड़ि द।’’\nएने शेखरो के बुझाए लागल जे फर्स्ट डीविजन के सर्टिफिकेटे से नौकरी नइखे मिले वाला। जहँवे जा तारे, इन्टरव्यू में उनकर पोल खुल जाता आ उ खोटा सिक्का अस निकाल बाहर कर दीहल जातारे। उनका सर्टिफिकेट के अतने कीमत बा कि उ कवनो नौकरी के इम्तहान में बइठ सकत बाड़े। ओकरा बाद अपना में योग्यता होखे के चाहीं। इ सब बात अब शेखर समझे-बुझे लगले। एही बीच एक दिन शेखर से रघुवर ठाकुर इहे सब बात डाल दीहले।\n’’शेखर, इ बात त साँच बा कि अभी तक पढ़े में तू मन ना लगवल हा। इहो बात साँच बा कि कौनो प्रतियोगिता परीक्षा में बिना पढ़ले काम निकले वाला नइखे आ बिना प्रतियोगिता परीक्षा के कवनो नौकरी मिले वाला नइखे। हमार राय जो मान त फेर से पढ़। अबकी सर्टिफिकेट खातीर ना, साँचो के पढ़े खातीर। साल भर, छः महीना जमके पढ़, मिहनत कर। साल, छः महीना एह लम्बा जिनगी में कुछ नइखे। तीन साल से त तू नौकरी खातीर कहाँ-कहाँ नु मारल चलल। ना पढ़ला के नतीजा त देख लीहल नु। अब तनि पढ़ के नतीजा देख ल। कहल मान हमार।’’\nशेखर जे बीच-बीच में अबहीं ले सिसकत रहलन, रघुवर ठाकुर के बात खतम भइला पर भोंकार पार के रोवे लगले। अपना गलती के एहसास उनका खूब बढ़ियां से हो गइल। उ रघुवर काका से लपटा गइले आ सुसकते-सुसकत कहले – ’’चाचा, हम ना समझनि हाँ। अपने के हम धोखा दीहनी अबतक। हम कवनो लायक ना रहनी।’’\nरघुवर ठाकुर उनका के हिम्मत बँधवले आ कहले – ’’बबुआ, हिम्मत मत हार। जवन भइल तवन भूल जा। अब नया जोश से पढ़ाई में जुट जा। परीक्षा के तैयारी कर। भगवान सब ठीक करीहें।’’\n’’से त ठीक बा, चाचा। बाकि अब हम काका पर बोझ नइखीं बनल चाहत। उनका से अब पटना रहे खातीर खरचा नइखीं मांगल चाहत। उनका के अब हम मुँह देखावे लायक नइखीं रह गइल। कतना बड़ अरमान हमरा से पाल के उ रखले रहन। हम सब पर पानी फेर देनी।‘‘\n’’तू अइसन काँहे सोचत बाड़? अइसे मत सोच। तू सिर्फ पढ़े पर ध्यान द। काका खातीर तहरा के छोड़ि के, के बा? इ समुझ जे इ बात हम नइखीं कहत, तहार काका कहतारे।’’ रघुवर ठाकुर आश्वासन दीहले।\nसचमुच शेखर ओही दिन से बदल गइले। उनकर हताशा वाली भावना गायब हो गइल। उनका मन में आत्मविश्वास जाग गइल। ठान लिहले कि हमरा कुछ करे के बा। साँचो, आदमी ठान ले त दशरथ माँझी अस अकेले पहाड़ काट के रास्ता बना ले। उनकर पुरनका साथी सब छूट गइले। उ अब मन लगा के पढ़े लगले। बैंक के पी० ओ० के इम्तहान खातीर उ जी-जान से जुट गइले। एक साल उ पूरा मन लगा के तैयारी कइले। उ अब जान गइल रहलन कि आधा मन से कइल काम के सफल होखे के कवनो गारन्टी ना होखे आ पूरा मन से कइल काम के सफल होखे में कवनो शंका ना रहे।\nगाँव के लोग डेढ़-दू साल बाद इ सुनल कि शेखर बैंक में अफसर हो गइले। अतने ले ना, पूरा राज्य में उनकर स्थान तीसरा बा। काका के दरवाजा पर गाँव के लोग के तांता लागि गइल, काका के बधाई देबे खातीर आ काका से मिठाई खाये खातीर। काका के त खुशी के ठिकाना ना रहे। बड़ा अहगरि के कहले – ’’ए रघुवर, आजु हमहुँ अफसर के बाप बन गइनि हो। हमार शेखरवा अफसर हो गइले हो।’’\nगाँव के नवजवान विद्यार्थी लोग सांझि के शेखर से मिले आइल। ओहू लोग में शेखरे का तरह बने के लालसा पनपल। शेखर एके बात कहले ओह लोग से, बलुक समझवले – ’’अगर तहनी लोग जीवन में कुछ बनल चाहतार त मन लगा के पढ़। एकर कवनो विकल्प नइखे। पढ़ल कबो बेकार ना जाला। नाजायज तरीका से, चोरी से नम्बर लेआ देला से कवनो फायदा नइखे। उ त अपने आप के ठगल बा। सोचे के बात बा कि अइसे कइला से आखिर के ठगाता।’’\nसब विद्यार्थी लोग मन में एह संकल्प के साथ उनका से विदा लीहल कि उहो लोग अब मन लगा के पढ़ी आ जीवन में जवने लक्ष्य तय करी, ओकरा खतीर पूरा मन और विश्वास के साथ लागि जाई।\nडा० अमरेन्द्र मिश्र\nकहानीडा० अमरेन्द्र मिश्र\nब्रजभूषण मिश्र आ उनकर रचना संसार\nजोन्ही के बियाह\nरोज के तरह आज भी बटुन चाचा अपन सब्जी के ठेला पर के समान बेच के...\nOctober 14, 2021 bss 0\nगाड़ी टेसन से अबही छूटल ना रहेल सवारी अपने मे अरूझायल हउए । केहू सूटकेस मे...\nनन्हकी के माई\nआज भोरही से मड़इया में खुबे आवाजाही लागल बा। नन्हकी के माई आज अकवार से बाहर...


‘किसना कईलस कमाल’ शुक से मुंबई में – Anjoria\n‘किसना कईलस कमाल’ शुक से मुंबई में\nभोजपुरी सुपर स्टार विनय आंनद के फिलिम ‘किसना कईलस कमाल’ शुक का दिने मुंबई में हंगामा बरसावे आवे वाली बा. एह फिल्म में विनय आनंद क नायिका बाड़ी गुंजन पंत. ‘किसना कईलस कमाल’ के निर्माता हउवें लक्ष्मण आर. पांडे आ निर्देशक हउवें चुनमुन पंडित.\nविनय आनन्द के एगो अउर फिलिम ‘पागल प्रेमी’ओ खूबे चर्चा में बिया. इहो फिलिम जल्दिये रिलीज होखी. ‘पागल प्रेमी’ के निर्माता नवीन कुमार सिंह आ निर्देशक अजय कुमार हउवें.\nसिनेमा भोजपुरी में बिंदु दारा सिंह\nहम त अबहीं सिखते बानी – प्रकाश अवस्थी


भड़ास blog: सतुआन के वैज्ञानिक महत्व : जय सतुआन, जय भोजपुरी!\nआज सउंसे पूर्वांचल में सतुआनी के पर्व मनावल जा रलह बा. आजू के दिन भोजपुरिया लोग खाली सतुआ आ आम के टिकोरा के चटनी खाला. साथे-साथ कच्चा पियाज, हरिहर मरिचा आ आचार भी रहेला. एह त्योहार के मनावे के पीछे के वैज्ञानिक कारण भी बा. इ खाली एगो परंपरे भर नइखे. असल में जब गर्मी बढ़ जाला, आ लू चले लागेला तऽ इंसान के शरीर से पानी लगातार पसीना बन के निकलले लागेला, तऽ इंसान के थकान होखे लागे ला.\nरउआ जानते बानी भोजपुरिया मानस मेहनतकश होखेला. अइसन में सतुआ खइले से शरीर में पानी के कमी ना होखेला. अतने ना सतुआ शरीर के कई प्रकार के रोग में भी कारगर होखेला. पाचन शक्ति के कमजोरी में जौ के सतुआ लाभदायक होखेला. कुल मिला के अगर इ कहल जाए कि सतुआ एगो संपूर्ण, उपयोगी, सर्वप्रिय आ सस्ता भोजन हऽ जेकरा के अमीर-गरीब, राजा-रंक, बुढ़- पुरनिया, बाल-बच्चा सभे चाव से खाला.\nअसली सतुआ जौ के ही होखेला बाकि केराई, मकई, मटर, चना, तीसी, खेसारी, आ रहर मिलावे से एकर स्वाद आ गुणवत्ता दूनो बढ़ जाला. सतुआ के घोर के पीलय भी जाला, आ एकरा के सान के भी खाइल जाला. दू मिनट में मैगी खाए वाला पीढ़ी के इ जान के अचरज होई की सतुआ साने में मिनटों ना लागेला. ना आगी चाही ना बरतन. गमछा बिछाईं पानी डाली आ चुटकी भर नून मिलाईं राउर सतुआ तइयार.. रउआ सभे के सतुआनी के बधाई. कम से कम आज तऽ सतुआ सानी सभे. जय सतुआन, जय भोजपुरी!!


हमरा त तीसो दिन ना मिल पावल हनीमून काल के : नरेन्द्र मोदी – Anjoria\nजून 26, 2014 नरेन्द्र मोदी, पहिला महीना, मोदी सरकार\nप्रिय मीत लोग,\nआजु हमरा सरकार के एक महीना पूरा हो गइल. एह दौरान देश जन से अपार नेह छोह मिलल जवना से अउरी कड़ा मेहनत करे के बढ़ावा मिलल हमनी के.\nपिछला सरकारन के सड़सठ बरीस का सोझा ई एक महीना के कवनो तुलना नइखे, बाकिर हम बतावल चाहब कि पिछला एक महीना का दौरान हमनी के गोल आपन हर पल जनता के भलाई ला काम करे में लगवलसि. हमनी के हर फैसला देश हित के धेयान में राखत कइल गइल.\nएक महीना पहिले जब हमनी के सरकार बनवनी जा, हमार सोच रहल कि हम एह जगहा ला नया बानी आ कुछ अउर लोग के सोच रहल कि केन्द्र सरकार के काम करे के तरीका जाने सीखे में हमरा नाहियो त साल दू साल लागे के बा.\nबाकिर हमहन के सौभाग्य कि, एक महीना बाद उ सोच हमरा दिमाग में नइखे रहि गइल. हमार आत्मविश्वास आ इरादा एह बीच तेजी से बढ़ल आ एकरा में हमहन के सामूहिक अनुभव आ हमरा मंत्रिमण्डलीय सहयोगियन के बुद्धिमानी का साथ ही चार बेर मुख्यमंत्री रहला के अनुभव के बड़हन हाथ बा. लोग के नेह छोह आ अधिकारियन से मिलत सहयोगो बहुत हद ले सहभागी बा एह आत्मविश्वास ला.\nपिछला कुछ दिन से हम मंत्रियन आ विभिन्न विभागीय अधिकारियन संगे बइठक करत बानी जवना में उ लोग आपन विचार हमरा सोझा पेश करत गइल. ई बाति जरूरे बतावेजोग बा कि एह विचार प्रस्तुतियन से नया नया विचारन के बढ़िया से आदानप्रदान भइल आ हमनी का सोझा अलग अलग मंत्रालयन आ विभागन ला आगा के शानदार रोडमैप बनावे में सफलता मिलल बा.\nअनेके राज्यन के मुख्यमंत्री लोगन से एह बीच भेंट भइल आ ऊ लोग आन शुभकामना दिहला का साथे अपना अपना राज्य के समस्यो का बारे में बतावल. एह लोग का साथे आवे वाला समय में मिल के काम करे के मौका तिकवत बानी हम.\nहम सोचतानी कि बहुते अइसन विषय बा जवना में सुधार के भरपूर गुंजाइश बा. हमरा सोझा दिल्ली में बड़हन चुनौती बा एगो चुनिन्दा समूह के अपना इरादा आ देश के हालात में सकारात्मक बदलाव ले आवे के आपन विश्वास का बारे में सहमत करावल. एह समूह में प्रशासनिक व्यवस्था का साथही प्रशासन से बाहरो के लोग शामिल बा. एह बीच बहुते कुछ अइसनो भइल जवना प हमहन के सरकार के कवनो वश ना रहल, तबहियो ई लोग विवाद उठावत रहऽता. हम केहु पर अछरंग नइखीं लगावत बाकिर ई जरूर महसूस करे लागल बानी कि अइसन व्यवस्था बनावल जरूरी बा जवना से सही लोग के सही समय प सही जानकारी चहुँपावल जा सके. शायद एह से हालात में बढ़िया सुधार हो पाई.\nहर नया सरकार के एगो समय मिलत आइल बा जवना के मीडिया के बंधु लोग ‘हनीमून पीरियड’ कहेला. पिछला सरकारन के त एह ‘हनीमून काल’ के सौ सौ दिन ले आ कई बेर ओहू ले बेसी दिन ले लमरावे के मौका मिलत आइल बा. कवनो अचरज ना कि हमरा के ई मौका तनिको ना मिलल. सौ दिन त भुलाइए जाईं, तरह तरह के आरोप लगावल सौ दिन भितरे शुरु क दिहल गइल बा. बाकिर जब केहू देश सेवा के अकेला लक्ष्य ले के चलल बा त ओकरा ला एह बातन के कवनो महत्व ना होखे. एही से हमहू काम कइले जात बानी आ एकरे से बहुत संतोष मिलत बा.\n26 जून हमरा ला बहुते खास तारीख बा. एह दिन देशजन के अभिलाषा पूरा करे का दिशाईं हमरा सरकार के पहिला महीना पूरा भइल बा. एह तारीख के एगो अउर महत्व बा जब साल 1975 में हम ओह दौर के देखनी जवन हमरा के सिखवलसि कि जियतार लोकतंत्र के खासियत का होले. एही दिन देश में आपातकाल के शुरूआत भइल रहे जब एकरा पिछले साॅझ देश में आपातकाल लगा दिहल रहुवे. ओह बिपतवाला दिन के बहुते यादगार बा हमरा नवही मन में.\nहमनी के इतिहास में बहुते अन्हारपक्ष का रूप में आपातकाल दर्ज बा आ ई एगो तकलीफदेह तरीका से याद करावेला कि बोले के आजादी, प्रेस, अभिव्यक्ति, आ विपक्ष के दबावला के खतरा का होला. अगर हमनी का बोले आ अभिव्यक्ति के आजादी ना दे सकीं त हमहन के लोकतंत्र जिन्दा ना रहि पाई. आज उहो दिन ह जहिया एह मूल्यन में हमनी के निष्ठा दरसावे के जरूरत बा साथही बढ़िया सरकार का जरिए एह तरह के मजबूत संस्थान बनवला के जरूरत जेहसे आपातकाल जइसन दौर दुबारा ना आ पावे.\nएक बेर फेरू हम भारत के जनता के प्रणाम करत बानी जे एह बीच हमनी के आपन पूरा समर्थन दिहलसि आ शुभकामना जतवलसि. हम भरोसा देत बानी जे आवे वाला बरीसन में हमनी का समर्पित बानी जा भारत के अउरी उँचाई ले चहुँपावे के.\nरउरे सभे के,\n(भारत सरकार में मोदी मंत्रिमंडल के एक महीना बितला पर मोदी के ब्लाॅग से अनूदित)


दरिंदगी के हद, जवना के देख देखहु वाला काँप जासु – Anjoria\nअइसने कुछ दरिंदगी देखे के मिली “दिल हो गइल कुर्बान” में आ दर्शकन के करेजा काँप जाई देख के. भोजपुरी के जानल मानल खलनायक बिपिन सिंह एह फिलिम में बच्चू यादव के किरदार में बाड़ें. बच्चू के दरिंदगी सगरी सीमा पार कर जात बिया एह फिलिम में. फिलिम के नायक के अतना टार्चर शायदे कवनो फिलिम में देखे के मिलल होखी. बिपिन सिंह के कहना बा कि अइसन सीन आजु ले नइखे फिलिमावल गइल.\nएह फिल्म के निर्देशक मिथिलेश अवनीश, निर्माता आर.एस.तिवारी, संगीतकार दामोदर राव आ गीतकार विनय बिहारी, विपिन बिहारी ओझा, अउर राजेश मिश्रा हउवें.


बतकुच्चन – १०० – Anjoria\nMar 8, 2013 बतकुच्चन\nपिछला कुछ महीना से फाँसी का फैसला पर गृहमंत्रालय अतना फदफदा गइल बा कि ताबड़तोड़ फाँसी सकारे के सलाह दिहले जात बा. अब एह बात पर बहुते कुछ मन करे लागल कहे सुने के. बाकिर आजु के हालात अइसन हो गइल बा कि बतियावे के आजादी भले होखे बतावे के आजादी नइखे रहि गइल. ऊ करिहन त करसु रउरा बोलीं बताईं मत ना त पुलिस ध के ले जाई आईटी एक्ट में. कह सकीलें कि एह एक्ट से अखबार के का मतलब. त जान जाईं कि हर अखबार के आजुकाल्हु नेट संस्करण मौजूद बा आ उहो ओह एक्ट के जद में आ जाई. से चलीं बात बदलल जाउ.\nरहल सवाल बतकुच्चन के त ओकरा खातिर लस्त पस्त, लथपथ, आ लदर फदर बा हमरा लगे. लस्त माने शिथिल, पस्त माने हिम्मत हारल. लथपथ माने लदर फदर. पानी पाँक से बोथाइल भा भींजल कपड़ा पहिरले. भोजपुरी के बहुते शब्द खोजे चलब त कवनो शब्दकोष में ना मिली. एक त भोजपुरी में बहुते शब्द कोष बाड़ी स ना आ जवन बड़लो बाड़ी सँ तवनो में सगरी शब्द नइखे मिले वाला. शब्द बनेला ध्वनि से. हर ध्वनि से शब्द ना बने बाकिर हर शब्द से ध्वनि निकलेला जरूर. भोजपुरी भा लोकभाषा के खासियत होला कि ध्वनि से शब्द बहुते बन जाली सँ. काहे कि ओहिजा व्याकरणाचार्य लोग मौजूद ना रहे आ व्याकरण के बंधन ना भेंटाव. से तीन कोस पर पानी बदले आठ कोस पर बानी.\nअब फदफदइले के ले लीं. बासी कढ़ी में उबाल आवे लागे भा दूध गाढ़ हो के खउलत जाव त ओह में से फदफद के ध्वनि निकले लागेला. अब ओही ध्वनि से शब्द बना लिहल गइल फदफदाइल. ओही तरह फनफनाइल के हाल बा. खीसि जब नाक से तेज तेज साँस निकले लागे त फन फन करेला आ शब्द बन गइल फनफनाइल. रउरा इहो कह सकीलें कि जब आदमी नाग का तरह फन निकाल लेव त ओकरा के फनफनाइल कहल जा सकेला. एही तरह लदर फदर बनल. देहि पर भींजल बोथाइल कपड़ा होखे त चलत घरी फदर फदर जइसन आवाज होखे लागेला. कहे के मतलब इहे कि बहुते शब्दन के जनम एही तरह के ध्वनि से हो जाला. लस्त पस्त आ लथपथ सुने में भलही एक जस लागे आ बुझाव कि लस्त पस्ते से लथ पथ बनल होखी बाकिर मतलब अतना फरदवला बा दुनु के कि एह तरह के मानल गलत हो जाई. आदमी जब हार के शिथिल पड़ जाव त कहल जाला कि लस्त पस्त हो गइल बा. लस्त से बनल एगो शब्द जवन भोजपुरी में सुने के मिलेला तवन ह अलस्त. अलस्त पड़ल आदमी आ आलसी आदमी अलग अलग होला. आलसी अपना मरजी से शिथिल पड़ल, पटाइल, रहेला जबकि अलस्त आदमी अपना मजबूरी में, अपना पस्त होखला का चलते शिथिल पड़ जाला. आलसी का सोझा अइसन कवनो मजबूरी ना होखे. राजनीतिओ में कुछ गोल आलसियन के बा त कुछ अलस्तन के. राजनीति में लउके वाला हर बात होखे ना, आ हर होखे वाला बात लउके ना. मीडियो में सबकुछ साँचे ना रहे. एके बतिया के अलग अलग लोग अलग अलग तरह से समुझावे के कोशिश करी. केहू कही कि बरतन आधा भरल बा त केहू कही कि बरतन आधा खाली बा. ओही में जे खोजी पत्रकार बा से खोजे लागी कि बरतनवा अधियावल के भा एहमें आधे काहे भरल गइल? कहानी उहे बनी जवन एगो हाथी का बारे में सात गो आन्हर बतवले रहलें. एहसे सम्हरे के जिम्मेदारी राउर बा. अरधो कहे त सरबो बूझे, सरबो कहे त बरधो बूझे!


सुरीनाम भोजपुरी संगीत संध्या – Anjoria\nJanuary 1, 2014 Editor खबर, सभा समारोह, सरोकार 1\n२७ दिसंबर २०१३ के सांझे भिखारी ठाकुर के १२६ वां जन्म दिवस मनावत सुरीनाम भोजपुरी संगीत संध्या के आयोजन सफल आ मजेदार रहल. कार्यक्रम भिखारी ठाकुर स्मृति न्यास आ एवियर एजुकेशनल हब का ओर से नोएड़ा सेक्टर ६२ में आयोजित भइल. ऑडिटोरियम दर्शक लोगन से खचा-खच भरल रहे आ सभागार ताली के गड़गडाहट से लगातार गूंजत रहे.\nअतिथि लोगन के तिलक लगा के आ पुष्प-गुच्छ देके स्वागत क के आयोजन के शुरुआत भइल.फेर, सरस्वती वंदना “हे माँ शारदे….” सुन के सभे के हद्वय भक्तिमय भइल. एकरा बाद भजन गायिका बिन्दू “प्रभू मेरे जीवन….” .गा के भक्ति रस से सभे के सराबोर कइली. एकरा बाद मंच पे बोलावल गइल सुरीनाम के भोजपुरी गायक राज मोहन जी के. राज मोहन जी सबसे पहिले “सात समुनदर पार कराई, एक नवा देश के सपना देखाई…..” गा के सभे के आपन पुरखा लोगन के दुख भरल कहानी सुनवलन. केहु अइसन ना होई जेकर आँख ना ड़बड़बाइल होखे. फेर भोजपुरी गजल “तोरे आंचल के हवा से…”, भोजपुरी पॉप “रोज हम तोहके लोरी..”, भोजपुरी फिल्मी गीत “चढ़ते फागुन जिया जरि गइल रे…” गा के सभे के मंत्रमुग्ध क दिहलन. सभ गीतन में दरद के बेयार बहत रहे. संगीत संध्या के आखिर में मशहूर गायक गजाधर ठाकुर के स्वरलहरी में सभे डुबकी लगावे लागल. एगो गाना खत्म भइला के बाद एगो अवरू गाना के फरमाइश होखत रहल आ भोजपुरिया लोग मस्त होके झूमत रहल.\nकार्यक्रम के दौरान राज मोहनजी के सुरीनाम में भिखारी ठाकुर न्यास के अध्यक्ष बनावल गइल आ बिदेसिया सम्मान देके सम्मानित कइल गइल. पल्लवी मिश्रा के भिखारी ठाकुर साहित्य-संस्कृति सम्मान से नवाजल गइल.\nआखिर में अध्यक्ष आर॰ एन॰ सिंह कहनी कि “अइसन कार्यक्रम भिखारी ठाकुर स्मृति न्यास के तरफ से हर महीना, दू महिना प होखत रही. नया-नया भोजपुरिया भाई-बहिन लोगन के उत्साह बढ़ावल जाई. काहे कि भोजपुरी आ भोजपुरिया खातिर हमनी के समर्पित बानी जा. कार्यक्रम के सफल बनावे खातिर हम हद्वय से सभे के अभार व्यक्त करत बानी आ साथ में धन्यवाद देत बानी.\n(ओमप्रकाश अमृतांशु के भेजल रपट)\nजय जय भोजपुरी।।।।।।।


टटका खबर, वैशाख अँजोरिया सप्तमी 2079 विक्रमी, अतवार – टटका खबर\nMay 8, 2022 आईपीएल मैच, केजरीवाल, कौशांबी, जम्मू कश्मीर, जौनपुर, ज्ञानवापी, तरैया, पंजाब पुलिस, बग्गा, राज ठाकरे, लखनऊ सूपरजाइंट्स, वाराणसी, सारण\nजम्मू-कश्मीर के कुलगाम जिला में आजु अतवार का फजीरहीं से आतंकवादियन का साथे सुरक्षा बलन के मुठभेड़ हो रहल बा. खुफिया जानकारी मिलला का बाद इलाका के घेराबंदी क के सुरक्षा बल तलाशी अभियान शुरु कइलन त आतंकियन का तरफ से गोलीबारी होखे लागल. एह मुठभेड़ में मुस्लिम आतंकी संगठन लश्करे तोएबा के एगो पाकिस्तानी कमाण्डर हैदर आ एगो स्थानीय आतंकी के मार गिरावल गइल बा. सुरक्षा बल के कवनो जानहानि नइखे भइल. मुठभेड़ त खतम हो गइल बाकिर तलाशी अभियान अबहियो जारी बा.\nभाजपा के एगो युवा नेता तजिन्दर सिंह बग्गा के एगो दहाड़ केजरीवाल के समर्थकन के गोली लेखा लागल बा. एकरा बाद पंजाब सरकार उनुका पाछे पड़ गइल बिया. पहिले त गलत तरीका से उनुका के दिल्ली से उठा के पंजाब ले जाए के कोशिश भइल बाकिर दिल्ली पुलिस का कहना पर हरियाणा पुलिस रोक दिहलसि आ बग्गा अपना घरे आ गइलें. एकरा बाद पंजाब सरकार आ पंजाब पुलिस अपना एह बेइज्जति से अइसन बेचैन भइलें कि मोहाली के एगो निचला अदालत से बग्गा के गिरफ्तारी वारंट जारी करा लिहले. बाकिर बग्गा का तरफ से अरजी पर अधरतिया में पंजाब आ हरियाणा उच्च न्यायालय आदेश दे दिहलसि कि जबले ऊ कवनो फैसला नइखे कर लेत तबले बग्गा का खिलाफ कवनो कार्रवाई जिन कइल जाव.\nउत्तर प्रदेश के जौनपुर जिला के गौराबादशाहपुर इलाका के धर्मापुर बाजार में शुक के रात में पहलवान बादल यादव के छूरी घोंप-घोंप के मार डालल गइल रहे. पुलिस एह मामिला में तीन गो नामजद अपराधियन के काल्हु गिरफ्तार कर लिहलसि.\nकहे वालन के त कहना बा कि महाराष्ट्र के मनसे नेता राज ठाकरे भाजपा के कहना पर लाउडस्पीकर से अजान दिहला का खिलाफ आवाज उठवले बाड़न. बाकिर यूपी से भाजपा सांसद बृजभूषण शरण सिंह के कहना बा कि जबले राज ठाकरे उत्तर भारतीयोन से क्षमा नइखन मांग लेत तबले उनुका के अयोध्या का सीमा में आवे दीहल जाई.\nउत्तर प्रदेश पुलिस के शिकायत रहेला कि बिहार के अपराधी यूपी में आ के अपराध करेले स आ फेरु बिहार भाग जाले स. अब गोरखपुर जोन के अपर पुलिस महानिदेशक अखिल कुमार बिहार सरकार का लगे अइसनका साढ़े तीन सौ अपराधियन के सूची सँउपले बाड़न. ऊ चाहत बाड़न कि बिहार पुलिस एह अपराधियन के गिरफ्तार क के यूपी पुलिस के सँउप देव.\nसारण जिले के तरैया इलाका के नंदनपुर गांव का किनारे मेन रोड पर एगो वाहन से कचरा के सात बरीस के एगो बच्ची के मौत हो गइल. हादसा का बाद वाहन भाग पराइल.\nउत्तर प्रदेश के वाराणसी में अदालती आदेश का बावजूद मनबढ़ मुसलमान काल्हुओ जाँच दल के मस्जिद का भीतर ना घुसे दिहलन. ओहनी के मालूम बा कि एक बेर भीतर के वीडियोग्राफी हो गइल त सभके मालूम हो जाई कि कवना तरह से एगो मंदिर के तूड़ के ओकरे जगहा मस्जिद बना लीहल गइल बा आ हिन्दुवन के रिगावे खातिर शिवलिंग भीतरे रहे दीहल गइल बा. पिछला दीवालो मंदिरे वाला छोड़ल गइल बा जवना पर माता सिंगार गौरी आ अउऱी देवी देवतन के प्रतिमा रहे दीहल गइल बा. काल्हुओ बाहरे के वीडियोग्राफी हो सकल बाकिर ओकरो से अतना सुबूत मिल जाई कि ज्ञानवापी मस्जिद ना मंदिरे हवे.\nकौशांबी जिला के सैनी इलाका में शनीचर का दिने एगो चरपहिया वाहन का चपेटा में अइला का चलते एगो बाइक सवार नवही के मौत हो गइल आ दुसरका नवही घवाहिल हो गइल. ओकरो हाल चिन्ताजनक बनल बा.\nआईपीएल मैच में काल्हु शनीचर का दिने लखनऊ सूपरजाइंट्स 75 रन से कोलकाता नाइट राइडर्स के हरा दिहले. पहिले बल्लेबाज़ी करत लखनऊ टीम 20 ओवर में सात विकेट का नुकसान पर 176 रन बनवले रहुवे. जबाब में खेले उतरल कोलकाता के सगरी टीम चउदहे ओवर में 101 रन बनावत समेटा गइल.


Bhojpuri में पढ़ें- सिकुड़ गइल बा बंगाल में 'घटक' परंपरा - bengali tradition ghatak facts know all about it vinay bihari singh bhojpuri – News18 हिंदी\nbengali tradition ghatak facts know all about it vinay bihari singh bhojpuri\n“घटक” माने ऊ समुदाय जेकर पेशा बियाह- सादी करवावे के बा. हमनी का ओकरा के अगुआ भा बीचवान कहेनीजा. मान लीं बंगाली समुदाय में कौनो लइका भा लइकी के बियाह नइखे होखत. मन लायक योग्य वर भा वधू नइखे मिलत त ऊ “घटक” से संपर्क करी. “घटक” का लगे पहिलहीं से सैकड़न गो लइका- लइकी के बायोडाटा नोट बा.\nLast Updated : May 26, 2022, 17:33 IST\n“घटक” बियाह करवला पर कमीशन के रूप में एगो तय धनराशि लीहें आ ज हाली लइका भा लइकी का घरे बातचीत करे जइहें परम स्वादिष्ट भोजन करिहें. आ साधारण भोजन ना- ओमें नाना प्रकार के व्यंजन रही, अचार, चटनी, पापड़ रही. मिठाई रही आ अंत में बहुत बढ़िया पान रही. कतनो मैट्रीमनी वाला वेबसाइट आ गइल बाड़े सन त का ह, “घटक” परंपरा बांचल रही. बंगाल में “घटक” आ “घटकी” दूनो होला लोग. “घटक” पुरुष लोगन के कहल जाला आ “घटकी” स्त्री लोगन के. कई जगह त “घटकी” समुदाय बहुते जबर्दस्त होला. चूंकि “घटकी” के पहुंच घर के भीतर तक माने जनाना लोगन तक रहेला, एसे ढेर लोग “घटकी” से संपर्क करेला ताकि बियाह जल्दी से तय हो जाउ. हं अब पहिले नियर एकर विस्तार नइखे. तबो एगो घटक के दोसरका घटक से दोस्ती बा.\nपूरा बंगाल के घटक लोग एक दूसरा के जानता. सबकरा लगे सबकर फोन नंबर बा. हमनिए के समाज में पहिले अगुआ लोग बियाह करववला खातिर रुपया ना लेत रहल ह. बाकिर अब रुपया लेता. पहिले अगुआ गांव- नगर के बुजुरुग लोग रहले ह भा हीत- नात अगुआ होत रहल ह. एसे ऊ लोग रुपया ना ली. ओह लोगन के परोपकार करे में आनंद आवत रहल ह. सुख मिलत रहल ह. बाकिर आधुनिक अगुआ लोग अब बिजनेसमैन हो गइल बा. लइका के बियाह तय कराइ लोग त एक रेट आ लइकी के बियाह कराई लोग त एक रेट. बहुत लोग अइसनो बा जे मैट्रिमोनियल वेबसाइट पर लइका भा लइकी के प्रोफाइल पर बिसवास नइखे करत. अनजान आदमी का जाने कइसन होई. एही से ऊ अगुआ भा “घटक” के शरण में चल जाता. “घटक” भा “घटकी” लोग राउर बियाह ओही जगह के आसपास के गांव, शहर भा कस्बा में करा सकेला, जहां राउर घर बा. एही पेशा से कतने “घटक” लोग आपन परिवार के पालन- पोषण करता, घर बनवावता, जमीन खरीदता आ लइकन के बढ़िया स्कूल में पढ़ावता.\nपुराना जमाना में जब जमींदारी के प्रथा रहल तब त बंगाल में धनी- मानी लोग “घटक” लोगन के जमीन दान क देत रहल ह लोग. पर्याप्त धन, गहना आ कपड़ा देत रहल ह लोग. बाकिर अब ऊ जमाना नइखे. बाकिर हं, आजुओ “घटक” लोगन में बहुत प्राणी अइसन बाड़े जे खाए के शौकीन बाड़े. भोजन में खास मिठाई आ व्यंजन जरूर रहे के चाहीं. जतने स्वादिष्ट भोजन रही, ओतने लच्छेदार बातचीत होई. लड़की का घरे बढ़िया भोजन आ आदर मिलल त लड़का वाला के बतावल जाई कि संभावित बहू पढ़े में खूब तेज, अति गुणवान, स्वादिष्ट भोजन बनावे वाली, अति सुंदरी कन्या बिया. बांग्ला भाषा के कुल विशेषण ओह लड़की खातिर इस्तेमाल कइल जाई. जदि उत्सुकता से रउरा पूछ दिहनीं कि “घटक” लोग अतिश्योक्ति अलंकार के प्रयोग करेला कि ना? त सरकार, एकर जबाब ईहे बा कि- हं, बढ़ा- चढ़ा के त तनी बोलहीं के परेला. बियाह- सादी में झूठ ना रही त केहू मोहित होई. त देखीं बियाहो- सादी में विज्ञापनवाद/बाजारवाद ढुक गइल बा. कौनो प्राडक्ट के रउरा प्रचार करे के बा त ओकरा बारे में रउरा बढ़ा- चढ़ा के ना बोलब त केहू आकर्षित ना होई. “घटक” लोगन के ई गुण ह कि ऊ लोग वाक्पटु होला लोग आ बातचीत के शैली एतना आकर्षक होला कि रउरा मुग्ध हो जाइब. लागी कि अइसन लइका भा लइकी मिलल त दुर्लभ बा. त कौनो लइका भा लइकी के चारो तरफ एगो सम्मोहन के रचना क देला “घटक” लोग.\nअब रउरा मन में सवाल उठत होई कि महराज, रउरा त हेडिंग देले बानी कि सिकुड़ता “घटक” लोगन के व्यापार. त ई काहें? त सरकार, अब प्रेम विवाह के परंपरा तेज हो गइल बा. लड़का- लड़की खुदे आपन शादी तय क लेतारे सन. बापो- महतारी मुंह ताकत रहि जाता. कौनो- कौनो केस में त बाप- महतारी जानतो नइखे आ बेटा भा बेटी बियाह क लेतारे सन. अब गार्जियन लोग लिबरल हो गइल बा. पहिलहीं कहि देता कि बेटा तोर जहां पसंद होखे शादी क ले, बाकिर हमनी के बता दे. हमनी का राजी बानी जा. छिपा के शादी मत करिहे. त प्रेम विवाह के कारन आ कुछ- कुछ मैट्रिमोनियल वेबसाइट के कारन “घटक” लोगन के बाजार ओतना गरम नइखे जतना एगो जमाना में रहत रहे. अइसनो घटना होता कि खूब सुंदर लइका, इंजीनियर- ओवरसियर पद पर अच्छा तनखाह वाला के बियाह में देरी हो जाता. अब त कतने लोगन के चालीस साल के उमिर में बियाह होता. लइका- लइकी अपना कैरियर के पीछे पागल होके बियाह में देरी करतारे सन आ ओकरा बाद ढेर उमिर के कारन योग्य वर- वधू के मिलल मुश्किल हो जाता. अइसने कुल केस में “घटक”/ “घटकी” लोग बहुते मदद करेला.\nत रउरा जदि अद्भुत वार्ताकार देखे के होखे त कौनो “घटक” भा “घटकी” से भेंट करीं. मजाक में लोग कहेला कि कौनो चीज के उत्कृष्ट वर्णन कइल सीखे के होखे त कौनो “घटक” के संगे रहीं. रउरा वाक्य विन्यास में अद्भुत आकर्षण वाला शब्द आ जइसन स. बोले के लहजा अइसन कि रउरा मंत्रमुग्ध होके ओकर बात सुने लागब आ समय के होश ना रही. अइसन लच्छेदार भाषा आ मनोरंजक कहानी कि रउरा लगातार सुनि के भी मन ना भरी. वाणी से धन कमाए के कला एह लोगन में साफे देखल जा सकेला.\n“घटक” लोग जौन बियाह करावेला ऊ टिक जाला. वर- वधू के जीवन सुखमय रहेला. त भले फीस का रूप में “घटक” लोग रुपया लेता, लेकिन ई कहल अतिश्योक्ति ना होई कि ऊ लोग एक हद तक समाजसेवा भी करता.\n(विनय बिहारी सिंह भोजपुरी के जानकार हैं, आलेख में लिखे विचार उनके निजी हैं.)\nFIRST PUBLISHED : May 26, 2022, 17:33 IST


सरकार के डीजल नीति से जहर बनत माहौल – Anjoria\nनवम्बर 24, 2011 डीजल के दाम, सुनीता नारायण\n– सुनीता नारायण\nतनी सोच के देखीं. जब जब पेट्रोल के दाम बढ़ावल जात बा तेल कंपनियन के घाटा अउरी बढ़ जाता. काहे कि पेट्रोल आ डीजल के दाम के अन्तर अउरी बढ़ जाला आ लोग डीजल चालित वाहन का तरफ अउरी मुड़ जाला. डीजल के इस्तेमाल जतने बढ़ेला तेल कंपनियन के घाटा ओतने बढ़ि जाला. आ एहू ले खराब आ खतरनाक बाति ई कि डीजल वाहन हमनी के शहरन के पर्यावरण में अउरी जहर घोरे लागेला. परिणाम होला खराब स्वास्थ्य आ इलाज के बढ़त खरचा.\nई बाति सभे बढ़िया से बूझत बा बाकिर तबहियों केहु कुछ करत नइखे एह हालात के बदले खातिर.\nआजु लोग के एही में बुद्धिमानी लागत बा कि कार महँग भलही खरीदो चले ऊ डीजल से. खुद सरकारे के कहना बा कि निजी वाहन में डीजल से चले वाला वाहन के इस्तेमाल बहुत तेजी से बढ़ल. डीजल के मौजूदा खपत में से पन्द्रह फीसदी डीजल कार के बा. जबकि खेती का काम में मात्र बारह फीसदी इस्तेमाल बा. एह जानकारी का रोशनी में डीजल के दाम कम राखे के सरकार के नीति के पर्दाफाश हो जात बा. साफ मकसद बा कि गरीब के ईंधन के इस्तेमाल अमीर लोग का वाहन में करे के बढ़ावा दिहल.\nतेलो कंपनियन के कहना बा कि डीजल ओह लोग खातिर महुते महँग पड़त बा. खाली डीजल बेचे में कंपनियन के हर साल 67,500 करोड़ रुपििया के घाटा होखत बा. जवन कि कंपनियन के कुल घाटा के साठ फीसदी बा. अगर पन्द्र फीसदी डीजल कार चलावे में लागत बा त एकर तमलब आहे भइल कि सालाना दस हजार करोड़ रुपिया से बेसी के अनुदान ओह कारन के अमीर मालिकन के दिहल जात बा. ई भारत के गजबे समाजवाद बा जवना में गरीब के लूट के अमीर के रियायत दिहल जात बा. कंपनियन खातिर घाटा आ पर्यावरण खातिर खतरनाक !\nकार कंपनियन के दावा कि आधुनिक डीजल कार पर्यावरण के दूषित ना करस, साँच बाति नइखे. उत्सर्जन के आँकड़ा बतावत कि मौजूदा डीजल कार पेट्रोल कार का मुकाबिले सात गुना बेसी कण आ तीन से पाँच गुना बेसी दूषित गैस पैदा करेले. एहु बात के पर्याप्त प्रमाण बा कि डीजल कार से उत्सर्जित कण जहरीला आ कैंसर करावे वाला होला. एह प्रदूषण के सीधा संबंध दमा, फेफड़ा के रोग, जकड़ल खाँसी आ दिल के बीमारियन से होला. एहसे साफ जान लीं कि डीजल वाहन कतनो महँग भा बढ़िया होखो हमनी के स्वास्थ्य पर असर डलबे करेला.\nडीजल कार के बढ़ावा देबे वाला युरोप आजु एकर बड़हन दाम चुकावत बा. हवा के साफ बनवले राखे में ओकरा दिक्कत होखत बा जबकि ऊ साफ से साफ ईंधन बनावे में बहुते निवेश कइले बा आ करत बा आ अपना गाड़ियन में एक से एक उपकरण लगवले जात बा एह प्रदूषण के रोके खातिर. डीजल में करिया कार्बन के मात्रा बहुते बेसी होला जवना से अमेरिका के वातावरण खराब होखल जात बा. अमेरिका में कार के ईंधन का आधार पर प्रदूषण मापदण्ड में कवनो रियायत ना दिहल जाव जवना चलते ओहिजा डीजल कार के बाजार नइखे रहि गइल.\nत फेर भारत सरकार के नीति काहे अइसन बा ? विडंबना अउरी बेसी हो जाला जब देखल जाला कि अइसन कवनो नीति नइखे जवन एकरा के बढ़ावा देत होखे. हँ लूप होल जरूर बा. कार निर्माता जानेलें कि अगर ऊ सस्ता आ सबसिडाइज्ड ईंधन पर चले वाला कार बनइहें त बेसी कार बेच लीहें. आ ओकनी का हाथे सोना के खदान लाग गइल बा. ऊ एह धारणा के फायदा उठावत बाड़े कि डीजल के इस्तेमाल जरूरी सामान ढोवे खातिर आ सार्वजनिक वाहन में होखेला. ऊ इहो जानत बाड़े कि दुहरा दाम प्रणाली बनावल ना जा सके जवना में कार खातिर त बेसी दाम लिहल जाव आ बस ट्रैक्टर खातिर कम ! बस एही मजबूरी के ऊ फायदा उठावत बाड़े.\nसरकारी एजेन्सियनो के ई बाति मालूम बा. एह चलते उहो जब तब एह दाम में गड़बड़ी सुधारे के बात करत रहेलें. बाजार जानेवाला लोग उपरे झाँपर बतियावत रहेला डीजल के दाम के नियन्त्रण मुक्त कइला का बारे में. काहे कि ओहू लोग के मालूम बा कि सरकार डीजल के नियन्त्रण मुक्त ना कर सके काहे कि एहीसे रेलवे के चले के बा, सगरी ट्रांसपोर्ट सिस्टम आ खेतीओ के डीजल के जरूरत बा. ऊ जानेले कि डीजल के दाम बढ़वला से महँगाई बढ़ी आ सगरो एकर विरोध होखे लागी. आ एही बात के फायदा उठावत ऊ सबले नुकसानदायक बाति अमीर लोग के निजी वाहन में सबसिडाइज्ड ईंधन के इस्तेमाल का खिलाफ कुछ ना कहसु.\nबाकिर बढ़त वित्तीय खरचा आ प्रदूषण के ध्यान में राखत अब एह बाति के ढेर दिन ले महटियावल ना जा सके. अब या त निजी इस्तेमाल में आवे वाला वाहन के ओकर प्रदूषण करे का आधार पर दाम लिहल जाव आ ना त निजी इस्तेमाल में आवे वाला डीजल वाहन के बनावही पर रोक लगावही के पड़ी. अघर ई कइल संभव ना होखे त डीजल कार आ वाहन के दाम पर दू सौ से तीन सौ फीसदी टैक्स लगा दिहल जाव जवना से कि दाम आ नीति के ई गड़बड़ी सुधारल जा सके. हमनी के पड़ोसी श्रीलंका ई कर चुकल बा. भारतो में हर कमिटी एकर राय दिहले बावे. बाकिर ई कइल नइखे जात.\nसाफ बाति बा कि डीजल खातिर बड़कन के लॉबी बहुते बरियार बा. ई सभे वाणिज्य का दुनिया में ताकतवर बाड़े आ अपना मतलब का हिसाब से नीति नवावे के ताकत राखेलें. ई सच्चाई दुखद आ जानलेवा बा.\nएह लेख के मूल रुप से पढ़े आ टिप्पणी देबे खातिर एहिजा जाईं.\nसुनीता नारायण (जन्म १९६१– ) भारत के मशहूर पर्यावरणविद हई आ हरित राजनीति अउर अक्षय विकास के समर्थक. सुनीता नारायणन साल १९८२ से विज्ञान एवं पर्यावरण केन्द्र से जुडल बाड़ी आ एह घरी एकर निर्देशक बाड़ी. ऊ पर्यावरण संचार समाजो (Society for Environmental Communication) के निदेशक हई आ “डाउन टू अर्थ” नामके एगो अंग्रेजी पाक्षिक पत्रिका के प्रकाशितो करेली. भारत सरकार उनुका के साल २००५ में पद्मश्री से अलंकृत कर चुकल बिया.\nOne thought on “सरकार के डीजल नीति से जहर बनत माहौल”\nनवम्बर 24, 2011 को 8:01 अपराह्न पर\nईहो प्रयास बन्हिआ रहल…सरकार के कवन नीति बन्हिआ बा, ईहे ना बुझाय…


अबकी का चुनाव में देश ला वोट करे के बा – Anjoria\nफरवरी 9, 2014 चुनाव, नरेन्द्र मोदी, भाजपा\nअबकी के चुनाव एकहत्तर जइसन होखे वाला बा जब इन्दिरा कांगेस के टिकट प खड़ा बिजली के खंभा ले जीत गइल रहले. बाकिर सोचे वाली बात होखी कि का भाजपा का लगे अइसन बेंबत बा जे उ अपना उमीदवारन के देश के हर राज्य से जीता ले जाव?\nई एगो बड़हन सवाल बा आ बेर बेर भाजपा विरोधी एही बात के उछाले में लागल बाड़े कि देश के कुछेक राज्य छोड़ के भाजपा के कतहीं कवनो अस्तित्व नइखे. हालांकि कांग्रेस के हाल एहु ले खराब बा बाकिर ओकरा से केहु ई सवाल नइखे करत. एक त एह चलते कि सभे मान के चलत बा कि अबकी कांग्रेस के सूपड़ा साफ होखे वाला बा आ दोसरे एह ला कि कुछ बुद्धुजीवियन (गलती से नइखीं लिखले) के ई शगल हो गइल बा कि हर बात में भाजपा आ हिंन्दुवन के छोट देखावे के बा.\nनरेन्द्र मोदी के प्रधानमंत्री उम्मीदवार घोषित कइला का बाद भाजपा के योजना बा कि चुनाव के अमेरिका के राष्ट्रपति चुनाव जइसन बना दीहल जाव जहाँ उमीदवारे सब कुछ हो जाला. जान के भा अनजाने कांग्रेसो एह चाल में फँसत गइल बिया. अधिकतर कांग्रेसियन के मानसिकता ओह गुलाम जइसन हो गइल बा जे अपना मालिक मलिकार छोड़ दोसरा के चिन्हबे ना करसु. उनुका ला सब कुछ नेहरू परिवारे होला. नेहरू ना त इन्दिरा, इन्दिरा ना त राजीव, राजीव ना त सोनिया, सोनिया ना त राहुल, राहुल ना त प्रियंका, प्रियंका ना त उनकर बेटा. कांग्रेसियन के आवे वाला पीढ़ी ले निश्चिंत बा कि ओकर नेतृत्व करे वाला कवनो ना कवनो जनमत रहीहें नेहरू का परिवार में. कांग्रेसियन के एह अन्धभक्ति के एगो बड़का कारण इहो ह कि उ कवनो दोसरा कांग्रेसी के नेता मानल बनावल आपन हेठी समुझेले. खैर, अगिला चुनाव मोदी बनाम राहुल होत जात बा. एह बीच कुछ पोसुआ मीडियावालन के कोशिश इहो बा कि कवनो ना कवनो तरह से आ आपा पार्टी के एगो मजगर चुनौती बनावल देखावल जाव. जवन आदमी अपना बेटा के किरिया खा के पलटि मार दिहलसि ओकरा प विश्वास करे के कहत बा लोग. अलग बात बा कि देश के जनता अतना बुड़बक ना हवे जे अपना सही गलत के फैसला ना कर सके.\nत भाजपा के कोशिश करे के पड़ी कि ओह राज्यन में जहाँ भाजपा के मजगर मौजूदगी नइखे ओहिजा चुनाव मोदी का नाम प लड़ल जाव. संजोग से हमनी किहाँ के वोटिंग के तरीका चुनाव चिन्ह के महत्ता बेसी देला बनिस्बत चुनाव लड़े वाला के नाम के. से आराम से एह चुनाव के अमेरिकी राष्ट्रपति के चुनाव जइसन बनावल जा सकेला जहाँ लड़ाई गदहा आ हाथी का बीचे होला. कबो गदहा जीतेला कबो हाथी. वइसे ओहजो तिसरका मोर्चा वाला जइसन पार्टियन के कमी नइखे. अलग बाति बा कि मतदाता ओह पार्टियन के कवनो भाव ना देसु. त एहिजो के लड़ाई पंजा आ कमल का बीच बना देबे के बा. हर जगहा के चुनाव पोस्टर पर नाम आ फोटो में नरेन्द्र मोदी के प्रमुखता दीहल जाव आ असली उमीदवार के नाम छोट साइज में दिहल जाव. एहसे मतदाता का सोझा चुने के आसानी होखी.\nसाथही अबकी मतदाता लोगो के सोच समुझ के वोट करे के चाहीं. वोट देबे से पहिले जरूर सोचीं कि का रउरा जेकारा के वोट देत बानी उ देश में स्थिर सरकार दे पाई? का ओकरा में सौ सीट जीते के कूवत बा? याद राखब कि वोट रउरा राज्य ला नइखे होखत देश ला होखत बा, आ अबकी वोट फॉर इण्डिया देबे के बा. देश ला वोट करे के बा कवनो दोसरा ला ना. जात पाँत, भाषा, मजहब सभ भुला के देश ला वोट करे के बा. देश जीती त सभे जीती, देश हार गइल त सभे हारी. त हारे ला ना जीते ला वोट करीं. अब ई रउरा प बा कि केकरा के वोट देत बानी. पंजा के कि कमल के. वइसे देश में अतना पाँक हो गइल बा कि कमल खिलावल जरूरी लागत बा.


बनचरी (चउथी कड़ी) – Anjoria\nबनचरी (चउथी कड़ी)\nJan 17, 2015 अशोक द्विवेदी, उपन्यास, बनचरी, भोजपुरी\nएगो विशाल बटवृक्ष का नीचे पत्थर शिला खण्ड का टुकड़न से सजाइ के एगो चबूतरा बनावल रहे. वृक्ष का एकोर ओइसने पत्थर के चापट टुकड़न के सरियाइ के गोलाकार ऊँच देवाल लेखा बनावल रहे जवना का ऊपर से वटवृक्ष क डाढ़ि अपना पतइयन से छाँह कइले रहे. ओही के बन क बँसकठ फारल टाटी से आड़ कइल रहे. अइसन बुझात रहे कि ई विशाल वट वृक्ष के अगिला भाग सभा आ बइठक करे का कामे आवत होई. भीम आ उनका परिवार के हिडिमा संकेत करत बटवृक्ष का पछिला भाग का ओर ले गइल, पछिला भाग में दूर तक फइलल ऊँच खाल पहाड़ लउकत रहे. ओही में एक तरफ पहाड़ के तूड़ि के बढ़िया ढंग से तीन चार गो घर आ दलान लेखा बनावल रहे. बुझला ई क्षेत्र ओह आदिवासी समाज के राजा आ अधिपति के रहे. मंत्राी चांडक, कुछ रच्छकन के हिदायत देत वापस लौटलन त हिडिमा के संबोधित कइलन, ‘बेटी तूँ हमनी का जाति कुल क गौरव आ अभिमान बढ़वलू. महाबली वृकोदर के कवनो कष्ट ना होखे. हमनीं का काल्हु आचार्य जी का आवते इनकर राजतिलक आ तहरा बियाह क जलसा आ उत्सव मनावे के. हम इहाँ के व्यवस्था तोहरे पर छोड़त बानी, अभी हमके बहुत तइयारी करे के बा.’\nहिडिमा बे बतवले बहुत कुछ समझि गइल. आचार्य जी आवे वाला बाड़न. मंत्राी चांडक एही बेरा भाई हिडिम्ब के अंतक्रिया कइला धइला आ आचार्य जी से राय-मसवरा कइला का बादे खाली होइहें. आचार्य जी के अइला का आभास मात्रा से ऊ पुलकित हो गइल रहे. आजु ओकरा पास जतना समझ, संस्कार आ ज्ञान बा कूल्हि आचार्ये जी के कृपा का बदौलत बा. ऊ छोटे पर से ओके बाप लेखा संरक्षन आ सिच्छा देले रहलन. अभी ऊ सोचते रहे कि ओकर प्रिय सखी, निरिमा हँसत लउकल. ऊ दउरि के ओके अपना अँकवारि में भर लिहलस. ओकरा पाछा ओकर भाई निम्बा आ कुन्दकी काकी रहे लोग.\n‘आखिर सखि तोहके आपन मनजोग प्रिय मिलिये गइलन.’ निरिमा धीरे से बुदबुदाइल त हिडिमा का चेहरा प एगो फीका लाज भरल मुस्कान उभरल, ‘सखी निरिमा, इहाँ एह लोगन खातिर तोहन लोग के तुरन्त सूते बइठे आ जलपान आदि के इन्तजाम करे के बा.’ ऊ सामान्य होत, अकुताइल कहलस.\nनिरिमा अपना छोट भाई निम्बा के जल्दी जल्दी कुछ समझवलस आ कुन्ती के निहुरि के प्रणाम करत बोलल, ‘माई हमनी का बनवासी अनार्य हईं जा, कवनो भूल चूक के माफी माँगत सेवा क आज्ञा चाहत बानी.’\nकुन्ती जल आ शयन क व्यवस्था करे के कहली. फिर जेने हिडिमा गइल रहे, ओनिये चलि दिहली. कुटी का बहरा फेड़ का पीछे एगो शिला के टेक लेके हिडिमा अकास का ओरि तिकवत रहे. कुन्ती धीरे से ओकरा पाछा जाके खड़ा हो गइली. फिर ओके सुसुकत देखि के ओकरा कान्ह पर हाथ धरत कहली, ‘बेटी! जवन बीतल, ओकर सोक जिन करऽ! तोहार भाई क्रूर कर्म वाला निरदई राजा रहल हा… ऊ तोहरा कुल आ समाजो खातिर दुखदाई रहल. कुछऊ रहे, तोहार भाइये रहे, ओकरा मृत्यु पर तहरा दुख के हम समझत बानी.’\n– ‘ए खातिर दुखी नइखीं माई… असल में बचपन से हमार महतारी-बाप ना रहल. काकी पालन-पोसन कइली. आचार्य जी बाप नियर राह देखवलन. महतारी का प्रेम के असली अनुभव आ परतीति त आप सबके कारन भइल हा… बाकि अभागी हिडिमा के ईहो सुख स्थाई नइखे.’ हिडिमा के आँखि फेरू छलछला उठल.\nनिसबद राति में, ओह बेरा कुन्ती का अलावा ओइजा अउर केहू रहे त सामने पहाड़ के ऊँच खाल दूर ले फइलल चट्टान आ ऊपर अकास में अनगिनत टिमटिमात जोन्ही. माई बाप बिहीन टूअर लइकी के बिकल आर्त भाव पर कुन्ती के मन भरि आइल. सोचे लगली कि आखिर ए बेचारी क कवन दोस बा? आजु ई अपने कुल-कबीला में अकेल बिया. एकर केहू आपन नइखे. ऊ धीरे धीरे ओकरा माथ पर हाथ फेरे लगली. थोड़ी देर ले रोवला का बाद ऊ चुपाइल… ”माई आप सब हइवें काहें नइखीं रहत? हम अपना जीवन के हर तरह से सुधार के रउवे अनुसार रहब. आप सब के कवनो दुख तकलीफ ना होखे देब. हम हमेशा रउरा कुल के अनुगामी रहब.“\nकुन्ती का ओठ पर एगो फीका मुसकान उभरल, ”अरे पगली, ई कइसे संभव बा? एगो आर्य राजकुल क लोग, जवन खुदे बीपत क मारल बा, जे अभी खुदे जीवन-समर आ समय दूनों से लड़ रहल बा, जेकरा जीवन-यात्रा के अभी कवनो ठेकान नइखे, इहाँ कइसे रुकि सकेला?“ ऊ उदास होके कहली.\n– ‘माई हम जब रउरा बेटा पर आपन मन हार गइलीं तबे अपना देह आत्मा कूल्हि के समर्पन क दिहलीं. हमार राज, हमार बल, सामरथ बुद्धि आ विवेक अब रउरे परिवार खातिर समर्पित बा. रउरा हुकुम कइ के देखीं, हम रउरा खातिर आपन प्रानो न्यौछावर क देबि!’ हिडिमा के निष्कपट सहज भाव खुलि के बाहर आ गइल.\nअनुभवी कुन्ती ओकरा माथ पर ओइसहीं हाथ फेरत नेह प्रगट कइली बाकि उनका ओह बेरा ई ना बुझाव कि हिडिमा के का कहि के तोख देसु. मुँह से बस अतने निकलल, ‘ना बेटी ई संभव नइखे, ई ना हो सके. ना ना ई कइसे हो सकेला?’ बुझाइल, जइसे ऊ खुद अपने से सवाल करत होखसु. उनकर आँखि दूर कहीं शून्य में जम गइल रहे. आखिर ऊहो त एगो औरत, एगो महतारिये रहली. हिडिमा के हृदय के हाल-बेहाल आ पीर के ऊ समझत रहली, बाकिर धर्म संकट में उजबुजात रहली. आर्यकुल का राजपुत्रा क बियाह राक्षस कुल में? कुल का मरजादा के बनल-बनावल देवाल तूरि देबे के हिम्मत उनका ना रहे. बीच के राहो ना सूझत रहे. जेठ बेटा जुधिष्ठिर अबहीं कुँवारे रहलन. भीम के बियाह कइ के ऊ इहाँ उनके छोड़ियो ना सकत रहली आ हिडिमा के सँग-सँग लेके चलियो ना सकत रहली. ‘ना बेटी ना, भीम से तोहार बियाह ना हो सके. ऊ अपना भाइयन के संग साथ ना छोड़िहें, ऊ जवना राजवंश के हउवन, ऊ अंत ले एह बियाह के अनुमति आ मान्यता ना दी, उल्टे जगहँसाई कइके जात बिरादरी आ बिरासत कूल्हि से हमन के बहरिया दी. अइसँहूँ हमहन का नियति क मारल एह दुरावस्था में बानी जा.’ कुन्ती मन के आँकुस देत करेजा पोढ़ क लिहली. एकरा बादो उनका भीतर भयानक अर्न्तजुद्ध छिड़ल रहे.\n– ‘त का हम मान लीं कि एह अभागिन बेटी के प्रति राउर न्याय धर्म इहे बा? हमरा प्रेम के अपराध क एतना कठोर दंड? हमरा सँग सँग हमरा कुल कबीला आ समाज के एतना निर्दय सजाय? ना माई तूँ धर्मी आ न्यायी होइके अइसन कइसे कर सकेलू? एह आदिवासी राज्य के स्वामी आ राजा हमन का परंपरानुसार अब राउर बेटा भीमे बन सकेलन. औरत इहाँ तक कि हमहूँ ना बन सकीला. फेर हमरा कबीला के राजाबिहीन छोड़ के रउरा हमनी का समाज के परम्परा के बिधंस कइसे कर सकीले?’ हिडिमा तर्क देत अपना अधिकार खातिर फरियाद कइलस…\n– ‘बेटी… सुनऽ…’\n– ‘ना ना हम ना सुनब. एकोर त रउवा बेटी कहि के हमरा के अपनावत बानी आ बेटी के मरम बेधत ओके बेअपराधे के सजाय सुनावत बानी.’ हिडिमा उनकर बात काटत फेरू भावावेश में आ गइल.\n– ‘सुनऽ त सही हिडिमा, हम तहरा प्रेम के नइखीं नकारत. एकर अधिकार पृथ्वी का हर जीव-जन्तु के बा… तोहरो के बा; बाकि हमरा समझ से प्रेम समर्पन आ बलिदान माँगेला. तोहरो एकरा खातिर बलिदान देबे के पड़ी. हमार शर्त अतने बा कि…’\n– ‘हँ हँ बोलीं, हिडिमा हर शर्त मानी.’ प्रेम में पागल हिडिमा के नया उमेद आ खुशी से आँख फेरू छलछला उठल.\n– ‘हमनी का भीम से तोहरा बियाह के एह शर्त पर अनुमति दे सकीले कि तहरा पूत जनमला तक, भा एक बरिस तक ले भीम इहाँ रहिहें, तूँ कबो आगा चलि के राजकुल का बियहुती मेहरारू लेखा, राजरानी के अधिकार ना मँगबू. हालांकि हम व्यक्तिगत एके तहरा साथ अन्याये कहब आ एही मजबूरी का कारन हम तहरा बियाह के अबले नकारत रहलीं बाकिर इहे एगो राह बा… बोलऽ मनबू?’ कुन्ती अपना भाव आवेग के भितरे जाँतत कहली.\nहिडिमा कुन्ती क दूनों गोड़ छान लिहलस. प्रेम का आगि में कूदल, अन्तर्ज्वाला में जरत हिडिमा के जइसे थेघ मिलल. ओके अपना प्रेम आ प्रेमी का अलावा कुछ दूसर ना लउकल, खुसी का लोर से बढ़ियाइल ओकर नजर उठल त ओकरा मुँह से अतने बोल फूटल\n– ‘हमके राउर कूल्हि अच्छर-अच्छर मंजूर बा.’\nकुन्तियो का आँखि से लोर झरे सुरू हो गइल रहे. ऊ निहुरि के हिडिमा के दूनो कान्ह धइली आ उठा के अपना छाती से लगा लिहली. हिडिमा अबोध लइकी लेखा उनके अपना अँकवारि में बान्ह के रोवे लागल.\nदोसरा दिने कबीला के सभा लागल. वृकोदर नाव से महाबली भीम आपन परिचय जब कबीला का मंत्राी आ पुरोहित के दिहलन त कुछ छिन खातिर हिडिमा फेरु अचंभित भइल. ऊँच शिला पर भीम ओही ढंग से बिराजमान भइलन, जइसे पहिले सरदार हिडिम बिराजमान होखे. फरक अतने रहे कि एह सभा में एगो नया रौनक आ उछाह रहे. राज के मंत्राी आ एगो बूढ़ आदिवासी पुरोहित भीम का शरीर पर जल छिरिक के सफेद कुन्द फूलन क माला पहिरवलस फेरू हिडिमा के माथ पर जल फूल छिरिक के माला पहिरावल गइल. अधिपति भीम गर्जना करत घोषना कइलन, ”राजपुरोहित, आ मंत्राी का सलाह से लिहल गइल निर्णय का अनुसार आज से सब लोग नहाइ-धोइ के साफ सुथरा रही. राजा आ जंगल के रहवइया खातिर जंगल के फल-फूल आ जीव जन्तु काफी बा. जंगली शिकार का अलावे केहू नरमांस ना खाई, जे अइसन करी ओके मृत्युदंड दियाई.“ चारू ओर से हाथ ऊपर उठाइ के जयघोष करत लोग आपन माथ नीचे नवावल.\nएही बीच हिडिमा अपना दूगो साँवर सखियन संग बीच में आइ के खड़ा भइल. स्नान से दमकत नव परिधान में ओकर रूपवान चेहरा पर एगो नये गुलाबी आभा फइलल रहे. सुगंधित जंगली फूलन से गूँथल केश बेनी ओकरा सुघराई के दिव्यता प्रदान करते रहे, ”महाबली बृकोदर के जय! इहाँ बइठल माता कुन्ती के सादर परनाम, उचित-अनुचित के बिचार कइ के हमरा के न्याय मिले महराज !!“\n– ‘बोलऽ बेटी हिडिमा, तोहार कवन फरियाद बा? इहाँ धर्म के रखवार हमार जेठ बेटा बाड़न, तहरा कुल के पुरोहित आ मंत्राी के बनावल तोहार अधिपति बाड़न, का तोहरा अबो न्याय पर विश्वास नइखे?’ माता कुन्ती बिच्चे में बोल परली.\n– ‘बिश्वासे ना भरोसो बा कि इहाँ एगो नारी के आत्मसम्मान के रच्छा जरूर होई. हम महाबली से प्रेम कइले बानी आ हमार अनुराग इनका पर प्रबल बा. प्रेम पाप ना हऽ! ई जात पाँत कुल आ ऊँच नीच ना देखे. हम महाबली के आपन पति मान चुकल बानी, आजु अगर इहाँ, महाबली से हमार बियाह सकारल नइखे जात त हमार जियल व्यर्थ बा. अस्वीकार का अवस्था में हमके आपन प्रान तेयागे के अनुमति मिले!’ हिडिमा एकदम शान्त भाव से आपन फरियाद कहलस.\nभीम अपना जगह पर विचलित भाव से खड़ा हो गइलन. सब अवाक् रहे. सभा में एकाएक सन्नाटा पसरि गइल. भीम का भाइयन का चेहरा पर हवाई उड़त रहे. कुन्ती जानत रहली कि आदिवासी समाज में हर युवती के आपन प्रेमी आ पति चुने के स्वतंत्रता आ स्वच्छन्दता होला. एह समाज का बीच तनिको देरी उचित ना होई. ऊ अपना जगह पर खड़ा होके जोर से बोलली, ‘हिडिमा ! हम तोहरा प्रेम का पवित्राता के पूरा सम्मान करत, महाबली बृकोदर से तोहरा बियाह के स्वीकृति देत बानी!’\nहिडिमा धधाइ के कुन्ती का लगे गइल आ उनकर गोड़ छान लिहलस. ”सौभाग्यवती होखऽ!!“ छोहाइल कुन्ती असीस देत हिडिमा के कान्ह धइ के उठवली आ अपना छाती से लगा लिहली. हिडिमा उहाँ से सोझे जुधिष्ठिर का लगे पहुँचल. निहुरि के गोड़ छूवे लागल त ऊ पाछा घसकत आपन दूनों हाथ ऊपर उठाइ के मंगलकामना करत आसीस दिहलन, ”कल्यान होखे! तोहन लोग क दाम्पत्य जीवन सुफल होखे!!“ हिडिमा गद्गद रहे. ऊ मुस्कियात आ लजात धीरे-धीरे भीम के पाँव छूवे चलल त भीम के चिहुँकि के पीछे घुसुकत देखि उनकर तीनू छोट भाई हँसि दिहलन सऽ. सँकोच से गुलाबी भइल उनकर चेहरा देखे लायक रहे. ऊ बनावटी क्रोध में आँख तरेरत अपना भाइयन का ओर तकलन आ बड़का भाई लेखा, आपन दूनों हाथ उठा दिहलन, जइसे ऊहो कवनो आसीस देत होखसु.\nफेरु हिडिमा आ भीम राजपुरोहित आ मंत्राी के प्रणाम कइल लोग. एही बिचे हिडिमा के आचार्य सभा में हाजिर भइलन. हिडिमा खुशी का आवेग में दउरत श्वेत केश वाला बृद्ध आचार्य जी के गोड़ छुवलस. ऊ नेह से ओकरा माथ पर हाथ फेरत कहलन,”हमके सुरूवे से एकर विश्वास रहल हिडिमा कि तूँ अच्छा-आ विशेष हऊ! तोहार चुनाव उत्तम आ यशस्वी बा! हम आज बहुत खुश बानीं!“ फेरू प्रणाम करत भीम का ओर प्रेम से देखत कहलन, ”आर्यपुत्रा से हम बहुत प्रसन्न बानी. उमेद बा आपका निर्देशन में अनार्य कहाये वाला एह समाज के बहुत हित होई.“\nभीम ओह बृद्ध आचार्य का सुसभ्य बोली आ विनम्रता से बहुत प्रभावित भइलन. आर्यपुत्र का संबोधन प’ ऊ कुछ सशंकित जरूर भइल रहलन, बाकिर साथ-साथ चलत आचार्य धीरे-धीरे हस्तिनापुर के सन्दर्भ के उद्घाटित करत कहलन, ”हम ईहो जानत बानी कि आपके आर्य कहाये वाला समाजो में सब कुछ अच्छा नइखे… जइसे एह समाज में हिडिम नियर असामाजिक आ अमानवी सोच-ब्यवहार करे वाला लोग बा. उहवों साँच आ धर्म के दबावे आ खतम करे खातिर कुछ लोग राक्षसी सीमा पार क जाता… हमार कहे क मतलब बस अतने बा कि आप दूनों समाज के अच्छाई-बुराई से परिचित बानीं त निश्चित रूप से एह अनार्य कहाये वाला पहाड़ी बनवासी राज्य के कल्यान होई.“ भीम ओह बूढ़ आचार्य का जानकारी पर मने मन अचंभित रहलन.\n– ‘आचार्य जी समारोह खातिर पूरूब ओर खुला मंडप तइयार बा. सब लोग आप सब के अधीरता से, इन्तजार करत बा! माता जी आ महाबली के भाई लोग आप लोगन के जोह रहल बा.’ खबर पहुँचावे वाला रच्छक झुक के आदर सहित बोलल त आचार्यजी हिडिमा आ भीम का साथे पूरूब तरफ हाली-हाली बढ़े लगलन.\nसैकड़न आदिवासी नर नारियन के ओह उछाह भरल जलसा में पुरोहित, मंत्राी, रच्छकन का सँगे मुख द्वार पर आगा खड़ा अपना माता आ भाइयन के देखि के भीम का बहुत खुशी भइल. एकदम बीचो बीच खाली चौरस जगह पर, चारो कोना में खम्हा आ केरा के पतई बान्हि के खुला मण्डप बनावल गइल रहे ओह खम्हा में किसिम-किसिम क फूल पतइयन के माला नियर बान्हल रहे. एक तरफ खाली जगह छोड़ल रहे, ओकरा चारू ओर नवहा रच्छक मुस्तैदी से खड़ा रहलन स, ओही खाली लउकत जमीन का पछिला भाग में एगो बड़हन एकपलिया पलानी बनल रहे. ओकरा दुआरी पर कुछ युवतियन का साथ निरिमा खड़ा रहे. हिडिमा के देखते कूल्हि युवती निरिमा का सँगे दउरि के आ गइली स आ हिडिमा के लिया के चलि गइली सन. फेरू युवकन का सँगे निरिमा के छोट भाई निम्बा भीम के आदरपूर्वक लेके, दुसरा ओरि चल गइल. समारोह के दूनों ओर खड़ा नगरवासी हर्ष आ उछाह में जयघोष करे लगलन सऽ.\nतनिके देरि बाद हिडिमा के नया वस्त्रा में सजा के लेके युवती बाहर आ गइली स. कण्ठ में मूँगा-मोती क दमकत माला आ हँसुली नियर बनावल फूलन के कण्ठहार. केश में गूँथल श्वेत सुगंधित फूलन क बान्हन. दूनों बाँह में गुलाबी फूलन क मोट बाजूबन्द. कमर में कउड़ी, आ हाथी दाँत क छोटी छोटी टुकड़न के गूँथि के नीला आ लाल रत्न से बनावल करधनी. कमर का निचला हिस्सा में घुटना तक, जतन से लपेटल मृगछाल… आ एह सजावट में सलोनी बहुअरि अस लाजवंती बनदेवी बनल हिडिमा. युवकन का सँगे आवत भीमो के बनवासी भेख में सजावल रहे. उनका माथ पर फूलन क मुकुट रहे, जवना में दूनों कान का ओर लटकत श्वेत फूलन क झालर रहे. कमर का निचला भाग में मृगचर्म वाला वस्त्र रतन जड़ल पेटी से कस के बान्हल रहे. उनका दूनों बाँहि आ चौड़ा छाती पर उज्जर रंग आ गेरूआ रंग क अजब-गजब चित्रकारी रहे. गर में मूँगा, मोती आ कउड़ियन क मोट माला आ दूनों भुजदंड में पीयर लाल फूलन क माला कसि के लपेटल गइल रहे.\nबर आ बहू का रूप में जब प्रेमी युगल मण्डल में ले आवल गइल त बनवासियन क हर्ष भरल जयघोष से बन गँउँजि गइल. राजपुरोहित हिडिमा आ भीम पर जल आ फूल छिरिक के कुछ मंत्र बुदबुदइलन फेरू युवक युवतियन का ओरि घूमि के संकेत कइलन त बेरा, कमलिनी आ बन के फूलन के बनावल दू गो बड़ बड़ माला आ गइल. हिडिमा के सजल धजल सुघड़ सलोना रूप देखि के भीम का दीठि में अनुरागल भाव उमड़ि आइल, ओइसहीं हिडिमा का भीतर निगिचा खड़ा सजल धजल प्रियतम के देखि के प्रेमावेग बढ़ि गइल. आचार्य जी आ राजपुरोहित के मंगल कामना आ स्वस्तिवाचन सुनि के पाण्डव परिवार चमत्कृत रहे. कौतूहल में देखत भीमो के अइसन शुद्ध भाषा में गतिमान स्वस्तिवाचन सुनि के अचम्भा भइल. सबका आभास भइल कि ऊ लोग जेके जंगली, अनार्य, असभ्य आ असंस्कृत बूझत रहल, ऊ मिथ्या रहल.\nजैमाल भइला का बाद हिडिमा आ भीम के एगो बड़ शंख में पहिलहीं से राखल मधुर पेय पियावल गइल. एकरा बाद एकबेर फेरू, बड़-बुजुर्गन क आसीस आ मंगल कामना का साथे बनवासियन के सामूहिक फूल-बरखा से भीम रोमांचित हो गइलन. ढोल, झाँझ, सिंघी आ नगारा बाजे लागल, त आदिवासी, जंगल में मंगल के सूचना देबे वाला नाच-गाना में मस्त हो गइलन सऽ. प्रफुल्लित पाण्डव परिवार ओ बेरा, बन में रहे वाला ओह सहज बनवासियन से अइसे मिल गइल, जइसे अलगा अलगा राह पकड़ि के बहे वाली नदियन के धारा एक में मिलि के एकरूप हो जाले.\nमहाभोज में किसिम किसिम के जंगली कन्द मूल फल का साथ साथ; विचित्र किसिम के पकावल व्यंजन एकोर पत्थल के बड़ बड़ पटिया पर सजावल रहे, त दुसरा ओर शिकार कइल वनचर पशु-पक्षी लाल लेप लगा के लकड़ी का आँच पर भूनि के राखल गइल रहे. विशेष बिधि से पकावल-बनावल मदिरा आ पेय अलगे चलत रहे. कुन्ती के मन में ओह मदमस्त उन्मादी नाच गाना में रमत ना रहे. ऊ जुधिष्ठिर से आपन बिकलता बतावते रहली, तब्बे अउरू भाई उनका लगे आ धमकलन.\nओह लोगन का ओह गुपचुप-बतकही आ हावभाव के समझत मंत्राी उत्तुंग तुरंते पहुँचि के निहोरा कइलस, ”माता रउरा सब खातिर, उहाँ एकोरा फल-फूल कन्द मूल के ब्यवस्था बा! रउरा सब का रुचि लायक त ना होई, बाकिर एह शुभ समय में, हम बनवासियन के जल्दी-जल्दी जवन समुझ में आइल, इन्तजाम कइले बानी जा! रउरा जलपान कइके कुटिया में विश्राम कर सकीले.“ मंत्राी के अनुनय भरल विनम्र ब्यवहार से कुन्ती के बहुत राहत मिलल, बाकि अइसे, बिना समग्र परिवार के ऊ भोजन कइसे करिती असमंजस में ऊ तिरिछा दीठि से एक हाली हिडिमा सँगे खड़ा अपना भोला-भाला भीम के तकली.\nवयोवृद्ध उत्तुंग के अनुभवी आँखि बहुत कुछ समझि गइल, ”हम महाबली वृकोदर आ देवी हिडिमा के अब्बे बोलाइ के ले आवत बानी, तब तक आप सब उहाँ जलपान वाला वाला जगहा पर चलीं.“ ऊ अँगुरी से एकोरा पत्थल पटिया पर सजा के धइल स्थान का ओर इशारा करत आगा बढ़ि गइलन.\nकुछुये छिन में हिडिमा भीम का सँगे भोजन स्थल पर आ गइल, ”माता छिमा करब! एह सोर-सराबा में हमरा एकर ध्यान ना रहल, चलीं माता, स्थान ग्रहण करीं.“ कुन्ती जब आगा बढ़ली त ऊ पाछा पाछा आइल अपना सखी के कुछ संकेत कइलस. निरिमा दउरल आ तुरंते पलानी में से नरकुल के बीनल दू गो चटाई लियाइ के एक तरफ बिछाइ दिहलस. हिडिमा केरा क बड़े बड़े छव गो पतई बीच में धरत सबके बइठे के निहोरा कइलस. भीम के अनुज हिडिमा के सहायता में फल आ कन्द मूल क टोकरी उठाइ के बीच में रखल लोग आ फेरू प्रेम से मुस्कियात कुन्ती का संकेत पर अगल-बगल बइठि गइल. परिवार के फलाहार करावत, कुन्ती हिडिमो के सँगे बइठाइ के फलाहार करे के कहली त ऊहो लजात सकुचात परिवार का प्रेम-पगल जलपान में शामिल भइल. अपना स्वतंत्रा शैली आ तौर-तरीका के जइसे ऊ भितरे जाँत देले होखे, कुन्तिये का अनुसार चुपचाप ऊहे करे लागल जवन कुन्ती चाहत रहली.\n(अगिला कड़ी के इन्तजार करीं.)\nतिसरकी कड़ी | दुसरकी कड़ी | पहिलका कड़ी\nडा॰ अशोक द्विवेदी के परिचय\nबनचरी (तिसरकी कड़ी)\nOne thought on “बनचरी (चउथी कड़ी)”\nहम कई दिन से भोजपुरी के पहिलकि वेब्साइट अँजोरिया के सदस्य लोगन से कई बेर निहोरा कइनी कि, ऐह सुप्रसिद्ध उपन्यास के अगिला कड़ी डालीं सभे बाकि रउवा लोगिन के इचिको धियान नइखे । जदि रउवा लोगिन के ऐह रसिक उपन्यास के शेयर करही के रहल हव त पूरी तरह से आपन योगदान दीं सभे, ना त अनुगते विमोचन कई के छोड़ देवे के चाहत रहे ।\nरउवा लोग हमरा के आपन बैंक भ पोस्ट ऑफिस के डीडी क्रम० होखे त बताई सभे ।\nLeaveaReply to Abhishek Yadav\tCancel reply


छपरा न्यूज, 14 अप्रेल 2018, शनिचर के9खबर – टटका खबर\nदरियापुर, अमनौर, इसुआपुर, परसा, जलालपुर समेत कई जगहा भइल अगलगी के हादसन में लाखौं के फसल, घर आ संपति राख होखे के खबर बा. हरदिया चँवर के आग बुतावे में पाँच गो दमकल लगली सँ तब जा के आगि पर काबू पावल जा सकल.\nअमनौर के मनौरपुर कानू टोला में कई गो मड़ईयन के राख होखे के खबर बा. परसा के बेदवलिया में एक बिगहा गेंहू के फसल राख हो गइल. इसुआपुर के ढटरा पुरसौली के मुस्लिम टोली में आगि लगला से हजारों के संपति राख हो गइल. आगि असलम अंसारी का घर से शुरु भइल रहुवे आ पछुआ का चलते पसरत चलि गइल.\nमढ़ौरा के रहीमपुर गाँव से एगो लड़िकी के शादी का नीयत से अपहरण क लीहल गइल बा. ओकर पिता गड़खा थाना में दू गो नवहियन का खिलाफ मुकदमा लिखवले बाड़न. ई दुनु लड़िका गड़खा के मौहरमपुर गाँव के हउवें स.\nमढ़ौरा के गौरा चौकी के नेथुओ गाँव के एगो औरत के एटीएम कार्ड बदलि के ओकरा खाता से एक लाख रुपिया उड़ा लीहल गइल बा. एहमें से 40 हजार रुपिया कवनो परवेज आलम का नाम से खाता में ट्रांसफरो कइल गइल बा. पुलिस मामिला दर्ज कर के जाँच करत बिया.\nसोनपुर के मुरथान में भाजपा नेता अभय ओझा किहां अपना ससुरारी आइल बरेजा गाँव के सचिन्द्र तिवारी के शुक का राते लैपटाप, मौबाइल आ डा़टा कार्ड चोरा लीहल गइल. ऊ एकर शिकायत थाना में लिखववले बाड़न.\nमकेर महाबीर चौक के चंदिला रोड के एगो मौबाइल दूकान से देर रात लाखों रुपिया के मौबाइल आ अउरी सामान चोरा लीहल गइल बा. पुलिस एह मामिला में कुछ सामान का साथो दू गो चोर पकड़ले बिया.\nरेलवे में नौकरी लगवावे का नाम पर जालसाजी करे वाला गिरोह के तीन गो गुर्गन के सोनपुर पुलिस गिरफ्तार कइले बिया. एगो यूपी के बलिया के ह आ दू गो रिविलगंज के. तीनों के जेल भेज गीहल गइल बा.\nसिद्धशक्ति पीठ अंबिका स्थान आमी मंदिर में सतुआन का दिने हजारो श्रद्धालु गंगा में नहान कइलें आ माता के दर्शन कर के सतुआनी मनावल लोग.\nTags: अंबिका स्थान, अमनौर, जलालपुर, दरियापुर, परसा, मकेर, मढ़ौरा, सोनपुर, हरदिया चँवर


अगराइल आदमी आ जरत अगरबत्ती (बतकुच्चन – १४६) – Anjoria\nFebruary 6, 2014 Editor भाषा 0\nअगराइल आदमी आ जरत अगरबत्ती मे कुछ एक जइसन खोजल जा सकेला का़? आजु एकरे पर आपन दिमाग खराब करे के बा.\nअगर के एगो माने यदिओ होला. अब यदिओ के मतलब समुझावे के पड़े त भोजपुरी पढ़ला के जरुरत ना होखे के चाहीं. कई बेर कहल गइल बा कि भोजपुरी के सुभाव संस्कृत से बहुत कुछ मिलेला, ओतना जतना हिन्दीओ के ना मिले. एहिजा अलग अलग संदर्भ मे शब्द के रूप बदलत रहेला जवन कि हिन्दी पढ़े का आदत का चलते कई बेर दिमाग अझुरा देला. हँ त बात होत रहुवे अगर के. अगर एगो सुगंधित लकड़िओ के कहल जाला आ एही से बनल अगरबत्ती होला, जवन सुगंध फइलावेला. आ इ सुगंध उ खुद जर के फइलावेला. जल भोजपुरी मे जर हो जाला. हिन्दीओ मे जल के दू गो मतलब होला पानी आ जरल. जल भुन के खाक भइला के कवनो जरूरत ना होखे के चाहीं. बहुते लोग कहेला कि आदमी अपना दुख से ओतना दुखी ना होखे जतना दोसरा के बढ़न्ती देखि के. याद बा कि पढ़ाई का बेरा आपन कम नंबर ओतना दुखी ना करत रहे जतना संघतिया के मिलल अधिका नंबर.\nअगर आ अगरइला मे का संबंध होला से त मालूम नइखे बाकिर अगराइल शब्द हिंदी मे ना होला. ओहिजा एकरा ला कहल जाला आत्ममुग्ध, जे अपने पर, अपना उपलब्धि प, अपना बढ़न्ती प खुश होखे. इ खुशी जबले मने मन होला तबले दोसरा के पता ना चले बाकिर जब इ खुशी चेहरा प, हाव भाव मे झलके लागे तब अगराइल हो जाला. लोग कहेला कि अगरात बा, अगराइल बा, अगरा ह. एह अगरइला मे ओकरा मन के खुशी ओही तरह पसरे ला जइसे अगरबत्ती के सुगंध. बाकि अगराइल बढ़िया ना मानल जाव काहे कि एह अगरइला मे कहीं ना कहीं अपना प अपना बारे मे घमंडो झलके लागेला. देश के राजनीति मे एह घरी अइसनका लोगन के जमात बढ़ल जात बा. जस जस चुनाव नियराता तस तस एह लोग के अगराइल बढ़ल जात बा. मानत बानी कि जबले अपना जीत के गुमान ना होखे तबले केहु चुनाव ना लड़े. सभका लागेला कि जनता के बड़हन समर्थन उनका हासिल बा आ एही हासिल प उनुकर अगराइल टिकल होला. बाकिर अगराइल आदमी अगरबत्ती का तरह गँवे गँवे सुनगत जाला. एह बाति के पता ओकरो ना होखे आ जबले पता लागेला तब ले बहुते देर हो जाला.\nअगर आ अगरा के चरचा का बाद सोचतानी कि अगरीओ के चरचा करत चलीं. एह अगरी के अलग अलग जगह अलग अलग नाम से जानल जाला. अगरी लोहा भा लकड़ी के टुकड़ा होला जवन दरवाजा बन्द करे खातिर लगावल जाला. अगरी के कहीं कोंढ़ी कहल जाला त कहीं किल्ला. किल्ला मतलब बड़हन किल्ली. हालांकि किल्ली दरवाजा के दू पल्ला के बीच में लागल होला जबकि अगरी एह तरफ से ओह तरफ ले दुनू पल्ला के रोकले होला आ चौखट मे फँसावल जाला. सिटकिनी के भोजपुरी मे प्रचलित रुप छिटकिनी जवन बस स के छ बनला के चलते होला. सही सिटकिनी होखी कि छिटकिनी एह पर फैसला रउरे सभे करीं. सिटकिनी दरवाजा के सटा के राखेला जबकि छिटकिनी ओकरा के छिटके ना देव. रहल बात सिटकिनी के त एह घरी बहुते लोग के बहुत कुछ सटकल बा. उ लोग चाहत बा सटक जाए के बाकिर सटके के मौका नइखे मिलत. अब ओह लोग के मिले भा ना मिले हम त सटकत बानी. बाकिर जब बता के हटब त सटकल कइसे कहाई? सटकल त चुपचाप खिसक लेबे के नू कहल जाला.


भोजपुरी रत्न : भिखारी ठाकुर के संक्षिप्त परिचय – Aapan Birgunj\nadmin प्रकाशित मिति - Dec 19, 201850\nफेरु वापसी गांव खाति भइल । गांवे अइला के बाद जेकरे से होखे ओकरे से कवित्त , छन्द , गीत , श्लोक सीखे पढे लगले । ओहि क्रम में खुद लिखहूँ के कोशिश होखे लागल । कैथी लिपि में भोजपुरी भाषा में रचना होखे लागल । ओहि घरी महेंदर मिसिर के घरे आवा-जाही शुरु भइल । गांव के संघतियन के सलाह प गांवही में कागज के मुकुट क्रीट बना के रामलीला शुरु हो गइल । ओहि घरी हमार बिआहो हो गइल रहे । बाद में अइसहीं रामलीला करत करत नाच पाटी बन गइल । घरे के लोग नाच पाटी से खुश ना रहे मना करत रहे बाकिर मन ना मानल आ नाच पाटी शुरु हो गइल । राम-कृष्ण के जय बोल के दोहा चौपाई कहिके उपदेश देत रहनी ।\nभोजपुरी के समर्थ लोक-कलाकार, सामाजिक कुरितियन प अपना नाटकन से बरिआर चोट करे वाला लोकगीत , लोक भाषा के असली साधक रहले भिखारी ठाकुर । अपना समाज के धार्मिक, आर्थिक, पारिवारिक , सामाजिक चीजन के बहुत गहिर समझ राखत रहले, एहि वजह से हर चीझू के अपना नाटकन में उचित आ सही रुप दे के एगो सटीक अंजाम तक पहुंचवले बा‌डे । अतने ना लोकभजन , भक्ति-भाव , गंगा से जुड़ल भक्ति गीतन के एगो नया उंचाई मिलल बा भिखारी ठाकुर के रचना आ लेख से ।\nदलित उत्थान, नारी उत्थान प भिखारी ठाकुर के प्रस्तुति अदभुत बा । भिखारी ठाकुर के मातृभाषा भोजपुरी ह । उ भोजपुरी के ही अपना काव्य आ नाटक के भाषा बनवले बाड़े । भोजपुरी गद्य में पुरहर काम भिखारी ठाकुर कइले बा‌डे । भोजपुरी भाषा में साहित्य के हर विधा में गोट काम भिखारी ठाकूर कइले बा‌डे ।\nहमनी के बोली में केतना जोर हवे, केतना तेज बा – ई अपने सब भिखारी ठाकुर के नाटक में देखीला । भिखारी ठाकुर हमनी के एगो अनगढ हीरा हवे । उनुका में कुलि गुन बा , खाली एने-ओने तनी-मुनी छांटे के काम हवे ।\nउ ( भिखारी ठाकुर ) कइ गो नाटक समाज-सुधार -संबंधी लिखले बा‌डे । उ एगो नाटक मंडली बनवले बाड़े जवना के धुम भोजपुरिया जिला आ भोजपुरियन के बीचे खुबे बा ।\n-डा. केदार नाथ सिंह (आखर से साभार कईल गइल )\nनमन सास्कृतिक योद्धा के !\nजय भोजपुरी जय भिखारी


इस्लामिक आतंकियन के जो बिडेन के गीदड़ भभकी – टटका खबर\nAug 27, 2021 अफगानिस्तान, आतंकी हमला, इस्लामिक स्टेट, जो बिडेन, तालिबान\n(टटका खबर, शुक, भादो अन्हरिया पंचमी, 2078 विक्रमी)\nअफगानिस्तान से आपन जान बचावत बाकिर इज्जत गँवावत हटल अमेरिका अब अपने चाल में अझूरा गइल बा. राहत के बाति बा कि पाकिस्तान के नाराजगी का डर से अमेरिका भारत के सेना के अफगानिस्तान में ना आवे दिहलसि आ भारत फजीहत से बाच गइल बा. अब अफगानिस्तान में अपना- अपना बेंवत के लड़ाई लड़त इस्लामी आतंकी एक दोसरा के जान लेबे में भिड़ गइल बाड़े सँ. काल्हु अफगानिस्तान के राजधानी काबुल के हवाई अड्डा का बहरी इस्लामिक स्टेट के फिदायिन कई एक बम विस्फोट कइलें आ एह सभ में पचासन लोग के मौत हो गइल बा आ सैकड़ों लोग घवाहिल हो गइल बा.\nमरे वालन में अमेरिका के एक दर्जन से अधिका सैनिको बाड़ें. एहसे अमेरिकी जनता में बढ़त नाराजगी के शांत करे खातिर अमेरिका के राष्ट्रपति जो बिडेन धमकी दिहले बाड़न कि हमला करे वाला आतंकियन के छोड़िहें ना आ ओहनी के देर-सबेर मार गिरइहें.\nअफगानिस्तान का बड़हन हिस्सा पर तालिबानी कब्जा का बाद से ओहिजा सो भागे वालन के भीड़ हवाई अड्डा पर जुटल बा आ सभे एह फिराक में बा कि कवनो ना कवनो तरीका से बाहर निकल सकसु. दिक्कत के बाति बा कि कवनो इस्लामी देश अफगानी मुसलमानन के अपना हियां शरण दीहल नइखे चाहत. आ गैर-इस्लामिक देश इस्लामी आतंक से हदसल बाड़े. एकरा बावजूद कुछ ना कुछ राजनीतिक मजबूरी में कुछ देश कुछ अफगानियन के शरण देबे खातिर तइयार लउकत बाड़न. बाकिर इहो बयानबाजी अधिका बा काहें कि ओहू देशन के मालूम बा कि काबुल में आपन हवाई जहाज भेजल खतरा से खाली नइखे.\nएह बीच अनेके देश अफगानिस्तान में घेराइल अपना नागरिकन से कहले बाड़ें कि हवाई अड्डा से दूरे रहे लोग काहें कि अबहीं अउर बम धमाका होखे के अनेसा बा.


टटका खबर, शनिचर, १७ अप्रैल – Anjoria\nटटका खबर, शनिचर, १७ अप्रैल\nApr 17, 2010 news in bhojpuri, टटका खबर\nअंसारी भाईयन के बसपा से निकालल गइल\nमुख्तार अंसारी आ उनका भाई अफजाल अंसारी के बसपा से निकाल दिहल गइल बा. पार्टी के कहनाम बा कि ऊ लोग भरोसा दिअवले रहुवे कि अब अपराध ना करी लोग बाकिर देखल जा रहल बा कि अबहियो ऊ लोग अपना पुरनके राह पर चल रहल बा. एहसे दुनु जने के बसपा से निकाल दिहल गइल. मुख्तार अंसारी तबहियो जेले में रहलें अबहियो जेले नें बाड़न. उनका पर भाजपा विधायक कृष्णानन्द राय के हत्या के आरोप बा.\nयूपी के प्राविधिक प्रवेश परीक्षा आजु\nयूपि के इंजीनियरिंग कालेजन में प्रवेश खातिर आजु परीक्षा आयोजित बा जवन चार पाली में होखी. हर केन्द्र पर फोटोग्राफर आ वीडियोग्राफर के व्यवस्था कइल गइल बा जवना से मुन्ना भाई अपना बदले दोसरा से इम्तिहान मत दिलवा लेव लोग. कैलकुलेटर आ मोबाइल ले के परीक्षा केन्द्र मे घुसे पर रोक लगा दिहल बा. सवा दू लाख से बेसी विद्यार्थी एह प्रवेश परीक्षा में शामिल भइल बाड़े जवना खातिर कुल २६१ गो केन्द्र बनावल गइल बा.\nआईआईटी के प्रवेश परीक्षा फेर से लिहल जाव\nबिहार के मुख्यमंत्री नीतीश कुमार केन्द्रीय मानव संसाधन मंत्री कपिल सिब्बल से भेंट कर के आईआईटी के प्रवेश परीक्षा में हिन्दी भाषी विद्यार्थियन के जान बूझ के नुकसान चहुँपावे के व्यवस्था का बारे में सिलसिलेवार ब्योरा दिहलें आ कहलें कि जरुरी बा कि एह प्रवेश परीक्षा के फेर से करावल जाव. एके सवाल के जवाब हिन्दी में दिहला पर तीन गो नम्बर मिली जबकि अंगरेजी में दिहला पर आठ गो नम्बर के व्यवस्था बा. शायद चाहत बा लोग कि हिन्दी माध्यम से परीक्षा देबे वालन के प्रवेश ना हो पाये.\nसुप्रीम कोर्ट के अधिकार पर सवाल उठवलसि गुजरात सरकार\nसुप्रीम कोर्ट में दाखिल अॡना हलफनामा में गुजरात सरकार कहले बिया कि सुप्रीम कोर्ट के अधिकार नइखे कि ऊ गुजरात दंगा के मुकदमन के सुनवाई पर रोक लगा देव. साथही इहो कहले बा कि विशेष जाँच दल के अधिकार नइखे कि ऊ मुख्यमंत्री के समन भेज सके. तीस्ता सीतलवाड पर गवाहन के धमकावे के मुकदमो चलावे के माँग कइले बिया गुजरात सरकार कि ऊ एह मामिला में बेजाँय दबाव डाल रहल बाड़ी.\nअपना औकात के थाह लाग गइल केन्द्र सरकार के\nकेन्द्र सरकार के सगरी हेकड़ी निकल गइल बा आ अब महिला आरक्षण विधेयक के तेलहण्डा में डाल दिहल गइल बा. सरकार के मालूम बा कि ऊ एह विधेयक के पारित ना करवा पाई. अबहीं त वित्ते विधेयक पास करावे में पसीना छूट रहल बा. असल में महिला विधेयक खातिर संविधान में संशोधन करावे के पड़ी जवना खातिर दु तिहाई बहुमत चाहीं जवन सरकार का लगे हइये नइखे ना जोगाड़ बइठे के संभावना बा.\nहिन्दू देवी देवता के नंगा तस्वीर बानवे वाला के डीलिट् दीहि मुस्लिम विश्वविद्यालय\nगैर हिन्दू होखला का बावजूद भा चलते हिन्दू देवी देवता के नंगा तस्वीर बनावे वाला एम एफ हुसेन के अलीगढ़ मुस्लिम विश्वविद्यालय डीलिट् के मानद उपाधि देबे के फैसला कइले बा. हुसेन कानूनी कार्रवाई से बचे खातिर देश के नागरिकतो छोड़ दिहले बा एकरा बावजूद ओकरा के उपाधि दिहल जात बा कि ना से देखे लायक बात होखी. हिन्दूवन के भावना के चोट पहुँचावे वाला एह आदमी के पैरोकार सगरी सेकूलर मीडिया बा. एही सब का चलते सेकूलर के मतलबे हो गइल बा हिन्दू विरोधी.\nखाप का कोप से डेराइल जज आपन तबादला मँगली\nसगोत्री विवाह करेवाला एगो जोड़ा के हत्या के आरोप में पाँच आदमी के मौत के सजाय सुनावे वाली जज वाणीगोपाल शर्मा अपना तबादला के माँग कइले बाड़ी. उनका डर बा कि खपा महापंचायत उनका जान पर जोखीम ले आ सकेला. महापंचायत साफ कहले बा कि चाहे जवन कुछ हो जाव सगोत्री विवाह करे वालन के जिन्दा ना छोड़ल जाई.\nस्कूल बोर्ड कर्मचारियन के हड़ताल टूटल\nबिहार स्कूल एक्जामिनेशन बोर्ड के सीनियर सेकेण्डरी सेक्शन के कर्मचारियन के दस दिन पुरान हड़ताल टूट गइल जब मुख्यमंत्री नीतीश एह बात के आश्वासन दे दिहलें कि ओह लोग का माँग जल्दिये मान लिहल जाई. एह हड़ताल से राज्य के लाखों विद्यार्थियन के भविष्य पर संकट आ गइल बा. अगर समय पर परिणाम ना घोषित भइल त ओह लोग के एडमिशन प्रोफेशनल कोर्सेज में ना हो पाई.\nभयंकर गर्मी मे ठण्ढक चहुँपावे वाली खबर\nभयंकर गरमी झेल रहल उत्तर भारत के लोग एह बात से तनी राहत महसूस कर सकेला कि आवेवाला मानसून बढ़िया रही. मौसम विभाग के कहनाम बा कि एल नीनो के एहसाल कवनो असर ना पड़ी आ पूरा दक्षिण एशिया में बढ़िया बरसात होखी.\nडेक्कन चार्जर्स आपन उम्मीद जिन्दा राख लिहलसि\nकाल्हु के मैच में किंग्स इलेवन पंजाब के हरा के डेक्कन चार्जर्स सेमीफाइनल में चहुँपे के आपन सपना जिन्दा राख लिहलसि. पर साल के आईपीएल विजेता रहुवे डेक्कन आ एह साल ओकरा सेमीओफाइनल खेले पर संदेह बन गइल रहुवे. आजु मुंबई इण्डियन्स के मुकाबिला बेंगलुरु के रायल चैलेंजर्स से बा.\nटटका खबर, शुक, १६ अप्रैल\nटटका खबर, अतवार, १८ अप्रैल


आन्ही पानी के कहर जारी, बलिया में एक आदमी के मौत – टटका खबर\nलखनऊ 11 अप्रैल (वार्ता). उत्तर प्रदेश के कई इलाकन में आजु तेज आन्ही पानी का चलते गेहूं आ आम कै फसल के बड़हन नुकसान भइल बा.\nसहारनपुर, कानपुर, उन्नाव आ बाराबंकी समेत पूर्वांचलो का जिलन में आइल तेज आन्ही आ ओकरा बाद गर्जन तर्जन का साथे भइल बरखा से खेतिहरन के बहुते नुकसान हो गइल. सैकड़ों एकड़ खेतन में खड़ा पाकल गेंहू के फसल के आ बौर झड़ला से आम के फसल के बड़हन नुकसान हो गइल. आन्ही का चलते बाजार में टिकोढ़ा आ कच्चा आम के दामो गिर गइल.\nमौसम विभाग का मुताबिक आन्ही पानी के ई सिलसिला अबहीं कुछ दिन जारी रहे के अनेसा बा.\nबलिया में एह आन्ही पानीका बीचे ठनका गिरला से एगो खेत मजदूर के मौत हो गइल आ पांच जने झँउस गइलें.\nपुलिस के कहना बा कि मुड़ाडीह गांव के छोटे लाल प्रजापति (50), पत्नी माधुरी देवी, बेटी उमरावती, परशुराम यादव, पार्वती आ राजकुमारी ताल में खेत से गेंहू के कटाई करत रहलें जब अचके में गरज का साथे बरखा शुरु हो गइल. एहसे बाँचे ला ई सगरी लोग एगो मँड़ई में घुस गइल. तबहिंए ओह मड़ई पर ठनका गिर गइल आ छोटेलाल के मौत ओहिजे हो गइल. बाकी झउँसल लोग के अस्पताल में भरती करावल गइल बा.\nTags: आन्ही पानी, बलिया